وەرزی دووھەمی گه‌رانه‌وه… به‌شه‌کانی٧ تا ١٣ – سه‌رده‌شت\n« (گەڕانەوە) وەرزی دووھەمی بیرەوەریەکانم… به‌شه‌کانی یه‌که‌م تا سێهه‌م\nپۆلیڤیا لە شکستی جیڤاراوە بۆ سەرکەوتنی مۆرالیس له نووسینی عه‌لی مه‌حمود… »\nوەرزی دووھەمی گه‌رانه‌وه… به‌شه‌کانی٧ تا ١٣\nگەڕانەوە) وەرزی دووھەم/ بەشی ٧\nدرێژەی بەشی ۶\nڕۆژ خەریک بوو ناوەندی ئاسمانی چۆڵ دەکرد ،بەرەبەرە سێبەر دادەھات. ڕۆژێکی گەرم لە نێو دارەکاندا تاقەتی لێ بڕی بووین.\nبۆ پێشمەرگەکان شوێنی مانەوە ھەموو کات جێگای مشتومڕ بوو …لە بەر ئەوەی جیاوازی زۆر بوو لە نێوان شوێنەکان بۆ پشوو دان و حەسانەوە. خۆش دەبوو لە نزیک کانیاوێک باین و لە جێگایەکی باسەفا بماباینەوە. ھێندێک جار ئەوە وەک شانسێک بوو بۆ ئێمە ،بەڵام: ئەو کاتانەی پلان و بەرنامەکان بۆ لێدانی دوژمن ھەبوو ،دەبوایە ئارامی و خەو لە خۆمان حەرام بکەین. لێرە دەیان لاوی خێر لەخۆ نەدیو لە شاخ و کێوەکاندا دەژین ،بۆوەی بتوانن بە دوژمن بڵێن داگیرکاری و چەوسانەوەتان لێ قەبووڵ ناکەین. ئەو گەلە ھیچ ڕێگایەکی بۆ نەماوەتەوە جگە لە خۆڕاگرتن. بە پەیامێکی ئاخووند خوومەینی“فەرمانی جیھادی بە دژی ڕاگەیەندراوە! کورد لە ئایینی ئەواندا ،کافرو موولحیدەو دەبێ بکووژرێ. ئەو فتوا ناڕەوایە بە ھەزاران پاسدارو بەسیجی ڕژاندۆتە کوردستان! لە بەرابەردا کورد سوورە لە سەر بەدەستھێنانی مافەکانی. بە قەڵەمە خۆڵەمێش-یەکان بڵێن: کورد ئاشقی شەڕو خوێن ڕشتن نییە…کورد شەڕ خواز نییە. ھەر کاتێک کاربەدەستان و شەرخوازانی تاران یەک وشەی ئاشتی بە زاریان داھاتبێ! کورد چەکەکانی ڕاگرتووە. لە شەڕی سێ مانگەدا یەک پەیامی خوومەینی“بەس بوو بۆوەی ھێزی پێشمەرگە شەڕ بوەستێنێ و ڕێگا بدات ستوونە تێک شکاوەکانیان کۆبکەنەوە! ئەوەشیان بۆ ئاشتی و سازان نەبوو ،بەڵکوو: تووشی شکست ھاتبوون و پێویستیان بە کات بوو!.\nباش وەرن بزانن مەیدانداری ئێرە چەند سەختە..!\nلای ئێوارە بۆ کۆبوونەوە بانگ کراین. بەر لەوەی بڕۆم قسەکانی سمائیل لە گوێمدا دەزرینگانەو کە ،گووتی: شارەزام…بۆ دڵنیایی خۆشم دێم. دواتر مەحمەد میراوەیی باسی شوێنەکانی بۆ کردین زۆر بە وردی. میراوەیی“کووڕێکی وریا و تا بڵێی لە سەر پێ ,ساڵانی دواتر بریندار بوو و چاوێکی لە دەست دا ئێستا لە بریتانیا دەژی. باش..زۆری نەبرد بە شێوەی دایرەیی چەند فەرماندەیەک لە دەوری یەک کۆبووینەوە. لەو کۆبوونەوەدا بە وردی شوێنەکان و مەوقعییەتی ھێزەکانی ڕێژیم باس کرا. بەڵێ: ھەستیارترین شوێنی ھێزەکانی دوژمن ،جادەی پیرانشار-سەردەشت. لە ئێوارەیەکی زوودا بەر لەوەی تامینەکانی جادە کۆ بکرێنەوە دەبێ بگەینە شوێنەکان. زۆر بە وردی لە سەر ئەو ترح“ەی دەبوایە وەک خۆی بەڕێوە بچێت قسەمان کرد. بەو جۆرە دوای سەرنج و تێبینیەکان دوو شوێن لە سەر جادەی پیرانشار-سەردەشت“دیاری کران.\nبە سێ تیم دابەش دەبووین. دوو تیم“بگەینە سەر جادە. تیمی سێھەم“لە نێوان ھەر دووک تیم“دا وەک پشتیوان. شوێنەکان بە لای ڕاست و چەپ دا دەکەوتنە نێوان پایەگایەکی زاڵ بە سەر جادەدا بە نێوی گردی دووبارەی“. جێگای کەمینەکان تا بڵێی حەساس و بە چەندین پایەگا“دەور درابوون ،ئەوە بە دەر لە پاسەوانەکانی سەر جادە“کە لە دیدی یەکتردا بوون بۆوەی تەواوی شوێنەکان بە باشترین شێوە بپارێزن. مەیدانی شەڕ لە نزیک شارە دێی میراوێ ھەڵکەوتبوو ،بێجگە لە زەربەتی جاشەکان بە چەندین مۆڵگەو گوردان دەور دراوە ،سەرەڕای دەیان پاسدار و بەسیجی وەک ھێزی ئامادە.\nچۆنییەتی دابەش بوونەکان\nبە فەرماندەیی کەریم کۆدەڵەیی و چەندین پێشمەرگەی ئازا لەوانە: مەحمەد میراوەیی وەک شارەزا و چاوساخ ، ئەییوب سووری ،ئاکار پەردەدار ،شەھید مەنسوور ڕەحیمی ،شەھید قادر مەمۆ ،مەحمەد..م…ئەو تیمە بەڕاستی کووڕی ئازای تێدا بوو.\nمەحموود سەردەشتی ،خ…ک ،شەھید قاسم ڕەحمانی ،م…،سمائیل میراوەیی وەک چاوساخ ،عەلی سوورەچۆمی ،دوا کەس شەھید عەوڵا موسی پوور وەک فیلمبردار.\nپێک ھاتوو لە فەرماندە کاک عەوڵا شەقاز ،شەھید برایم زیبڕ. کەسی دیکەم بە نەزەردا نەھات! ھەر لەو شوێنەوە کاک عەوڵا سەرپەرستی ھەر دووک تیمی دەکرد.\nماوە بڵێم: تیمی پشتیوانی کە دواتر باسی دەکەین کاتێک گەمارۆ دراین دەرکەوت دوورن و چەکی دوور ھاوێژیان پێ نییە. ناتوانن کارێکی ئەوتۆ بکەن!\nھەر دوا بە دوای تەواو بوونی کۆبوونەوە بە پەلە خۆمان بەست و لە نێو دەیان پێشمەرگەدا ئەو ئێوارە بە ئیمان و باوەڕ بە سەرکەوتن بێ ھیچ دوو دڵی“یەک گوورج وەڕێ کەوتین. ئێستا زانیاری ورد….\nتیمی یەکەم ،لە نزیک بێلۆکێ“خۆیان دەگەیاندە سەر جادە کە دەکەوتنە دەستی چەپی“ئێمە. وردەکاری ئەو تیمە نازانم ،بەڵام: دواتر ئاوڕ لە چەند ڕووداوێک دەدەمەوە لە سەر چۆنییەتی ھەماھەنگی لە نێوانن.\nتیمی دووھەم ،ئێمە بووین. بە دۆڵەکەی پێش ماڵەکانی شیواشان“کە چەند ماڵێکی کەم بوون بگەینە سەر جادە. پێشمەرگەکانی بەشدار دیاری کرابوون. راستی ئاسەواری شکستی رۆژی ڕابردوو بە سەر ئێمەوە مابوو! ھەر چەشنە حاشیە ڕۆیشتنێک لە سەر مەیدانی شەڕ نیشانەیە بۆ بێ متمانەیی! بیر لە سەرکەوتن دەکەینەوە….\nھەر دووک تیم“کەوتینە ڕێ ،ڕاستی دڵە خووپە و ترس لە بەر دەم ئەرکێکی گەورەدا وەستا بوو.کەمێک دوور کەوتبووینەوە ،لە پڕ ویستم بڵێم: پێنج کڵاشینکۆف بۆ شوێنێکی ئاوا…کەم نین؟\nبە ھەر حاڵ پەشیمان بوومەوە! لە نێو پووش و پەڵاشی خڕەکەدا ،ڕووم لە ڕەفیقانم کرد ،گووتم: کات ماوە تکایە کێ دوو دڵە با بگەڕێتەوە! ئەمڕۆ ئەرکی ئێمە قوورس دیارە! ڕەنگە زەحمەت بێت بتوانین ھەتا بریندار نەجات بدەین… کەواتە: دەبێ ئەوەندە ئازاو چاو نەترس بین بە جۆرێک کە ڕێگا نەدەین ھیچ دوژمنێک دەرفەتی شەڕی ھەبێت ،یەک دەنگ بەڵێنن دا….\nمەحموود سەردەشتی و یەکێکی دیکە لە پێشەوە بوون. لە ئێستاوە لە سەر مەحموود بڵێم: رەفیق بووین لە چەند شەڕدا بە یەکەوە لە تیمی ھێرش دا بەشدار ببووین. ئەو دەست و تفەنگێک بوو کە بەڕاستی کەم وێنە بوو. کووڕێکی دیکە ھەر بەوجۆرە کە ناوی ناھێنین! نایشارمەوە ھاوڕێیانی دیکە کەمتر ئەزموونی شەڕی قووڕس-یان ھەبوو. ئەوەش شتێکی ئاسایی بوو ئێمەش سەرتا وا بووین. با ئەوەش بڵێم: من لێرە لە بیرەوەریەکانمدا ،ئەوەی ڕوویدا وەک خۆی دەینووسمەوە …بە کوردی“ئەو کەسەی ڕووداوەکان دەنووسێتەوە ھاوشانی ڕەفیقەکانییەتی نە زیاترە نە کەمتر…\nمن لە پشتیانەوە بووم ،بە نێو بیشەڵێنەکەدا کەوتبووینە قووڵایی دۆڵەکە بە دەست گیاکانن لادەدان. ھاوڕێیەکمان ھەر دوایی دەدا..! تازە دەی گووت: ئێرە زۆر مەترسیدارە! وەڵامێکی توندی وەرگرت…خۆمان نزیک کردەوە. جادە“دەرکەوت پێن“گرتنەوە ,گووتم: ئێوە خۆتان نەوی بکەن. چوومە لای دوو کەسی پێشەوە تا ڕاوێژێک بکەین. بۆوەی بە تەواوی بزانین شوێنەکە چۆنەو دەبێ ئارایش“ی ئێمە چۆن بێت. وردە وردە تەزوو بە گیانی ئارەقاوین دادەھاتن. لە لای دەستی چەپی ئێمە دوو تامین“ ھەبوو ،ئەوان شوێنەکەیان لێ دیار بوو بە تایبەت جادەو بەشێکی دۆڵەکە تا لێواری جادە. لەو مەودایە دەبێ ڕێگا نەدەین ببینرێین. جا جوان چاوم لێ کرد مەیدانێکی بەر تەسک و لۆفێکی قووڕس ،ماشێن”دەبێ تەواو ھێواشی بکاتەوە. ئەو خاڵەی لێی دادەمەزراین دوو کڵاشینکۆفی ئازا دەیتوانی مەیدانی شەڕ بیپارێزێ تا دوو باڵی کڵاشینکۆفەکانی سەر جادە لە کاتی شەڕدا بە باشترین شێوە دەست بوەشێنن!\nترس زۆر و چەند ھێمایەکی سەرکەوتن.\nباش کاکینە وریا بن!! چەند شتێکی دیکە ماوە…!\nدەبێ وا بکەین تامین”نەمانبینێ ئەگینا ڕەنج بە خەسار دەبووین. دوای ئەوەش سەر خۆمان و ھەتا کەمێک پشت خۆمان پایەگا”بوو دەبوو بۆ کاتی شەڕ خەمێکی ئەوێش بخۆین. لە سەر خاکی خۆمان بەڵێن دەدەین بێ ھیچ جۆرە ترس و ڕاراییەک شەڕەفی کورد بوون وەک چیا سەر کەشەکان بپارێزین. زۆر نابات شەڕێکی پارتیزانی و چەند تاکتیکێکی سەرکەوتووانە. ھیوادارین ئەو فەرماندیەی ڕێژیم کە بۆتە بە ترس و خۆف بە سەر ژیانی خەڵک و بە نیازی خۆی شەرەفی کوردان دەشکێنێ ئەو ئێوارە…..!\nکۆتا قسەم لەو بەشە حەیف کەم بووین!\nبۆ بەشی داھاتوو…\nکەوتینە گەمارۆی ئەو ھێزانەی گەیشتنە مەیدانی شەڕ.\nبەڵام چ شەڕێکی پێشمەرگانە…\nلە وێنەکەدا بێجگە خۆم و پەردەدار\nلە ناوەڕاست شەھید مەنسوور ھەیە\nیادت بەخێر مەنسوور گیان.\n(گەڕانەوە) وەرزی دووھەم/ بەشی ٨\nدرێژەی بەشی ٧\nوەک ھەموو ئێوارەیەکی پڕ لە ڕەنج خەڵکی ماندوو لە نێو مووچەو مەزراو بناری کێوەکان وردە وردە بەرەو ماڵ دەبوونەوە. ئەو خەڵکە زۆر جار دەکەوتنە ژێر ئازارو ئەزییەت و لێ پرسینەوەی پاسدارە دڵ ڕەقەکان ،بەوەی بۆ درەنگ دەگەڕێنەوە! چیتان دیتووە(زد انقلاب) ی لێ نەبوو! خواردن و بۆ نەبردوون! دەیان پرسیاری بێ تام و ناشیرینی دیکە…\nئەو ئێوارە بۆ ئێمە جیاواز بوو ماندوویەتی و ھەناسە تووندی ئێمە تازە دەستی پێ کردبوو. چرکە بە چرکە بێداری شەون چێشتبوو لە کوێستانەوە ھاتبووین ھێشتا بۆنی بێژان و کەزی تیروێ بەری نەداوین. خەڵکینە ئەگەر بەڵێنی کوردانەو قارەمانی سەنگەر نەبووین چاوەڕوانی ھیچ پەیکەرێک نابین!..بەڵێن بێت یا خوێنی سووری ناو سەنگەر دەبین یا شەڕەفی سەرکەوتن……\nنیشانەکان و ئەو شوێنەی پێی گەیشتبووین سەرەڕای مەترسیە زۆرەکانی بە دڵی ئێمە بوو.\nسەرەتا پێویست بوو بە زوویی دابەش بین نەکا لە پڕ ماشێنێکی نیزامی بگاتێ و بە سەردا بکەوین. ئەوە بوو ،دەبوایە بە زوویی مشوورێکی تامین-کان بخۆین. بە قاسم ڕەحمانی“م گووت: وەرە کاکی من قوربانت بم بە نێو ئەو چەند دەوەنەدا خۆت بگەینە ئەو کەوتە. لەوێ خۆت مات بکە بە جۆرێک ھیچ ماشێنێک نەت بینێ گووتی: بە چاوان دەچم ئاگاتان لێم بێت. گوتم: باش خەمەت نەبێ کاکە پەلە بکە. شوێنی ئەو کەمێک نالەبار بوو تا دەگەیشتە خاڵی دیاری کراو ،دواتر لە ئێمەوە دیار بوو. چەند شتێکم پێ گووت: لەوانە, کە ماشێن لە لای پیرانشار“ڕا ھات ئاگادارن بکەوە. ئەگەر شەخسی بوو با بزانین و نەمان بینێ ،کە نیزامی بوو با بزانین. دواتر کاتی شەڕ ڕێگا نەدەی تائمینەکان دەست بکەنەوە…\nشوێنی فیلم-بردار مابوو….\nکاک عەوڵا”گیان: وەرە بچۆ پەنا ئەو شاخەی“بەڵام: تۆ بە بەرگە خاکییەکەتەوە جوان خۆت درێژ بکە دڵنیام ئاوا نابیندرێی! تا کاتێک دەبێت بە شەڕ. کاکی من شوێنەکەت زۆر باشە و زاڵی بە سەر مەیدانی کەمین”دا ،بۆ خۆم پێشتر کاری فیلیمبرداریم“کردووە کەمێک شارەزام. گووتی: بە چاوان…ئەو ئازایەتی و گوورج و گۆڵی شەڕی پێوە دیار بوو. تا ئێرە\nنۆبەی ئێمە بوو….\nسێ کڵاشینکۆف لە لێواری جادە دەبین. مەحموود بەڕاستی ئاور بوو ،ھەروەھا رەفیقەکەی دیکەم کە خۆزگەم دەخواست بتوانم باسی بکەم..!\nخۆشم کەوتبوومە نێوانی ھەر دووکیان. دەی ماوتەوە دوو کەس. گووتم: وەرن لە پشت سەری ئێمە ئامادە بن. سمایل میراوەیی کە شارەزاو ھەموو شتێکی ئێرە بوو ،لە گەڵ..م..\nبەو جۆرە لە ماوەیەکی کەم دا وەک ئەوەی دەبوو ئازایانە خۆمان ڕێک بخەین ،خۆمان ڕێکخست.\nلێرە ئەگەر باسی خۆم بکەم. من ترسم زۆر بوو یەکجار زۆر ،ئەو کاتانەم بیر دێتەوە کە چاوەڕوان بووین. دەدانەکانم بۆ ڕانەدەگیران باش بوو بنێشتێکم”پێ بوو خستمە زارم. کڵاشینکۆفێکم پێ بوو سیخۆ“زۆر خاوێن ماری ڕەش بوو ،زۆرم خۆش دەویست ،زۆر جار لە ڕێگا جامەدانەکەی ملم لێ دەبەست بۆوەی زەربە نەخوات. مەخزەنێکی چل تیری پەلاسکۆی لە سەر بوو ھەموو مەخزەنەکانی دیکەم پەلاسکۆ بوون ،ھەم وەزنیان کەمترە ھەم لە ڕێگا دەنگیان نایە.\nباش… لە گەڵ کاک کاوە بەھرامی“بە بێسیم قسەم کرد وا دیار بوو تیمی دووھەم“گەیشتبوونە شوێنی خۆیان\nچاوەڕوان ماینەوە ئاخۆ چی ڕوودەدات! ئەگەر ماشێن لە لای پیرانشار ڕا ھاتبایە ئەوە تیمی کۆدەڵەیی و ھاوڕێیانی لێیان دەدا. ئەگەر لە لای سەردەشت ڕا ھاتبا ئێمە.\nدەی خوایە گیان ئەگەر لە سەر حەقین و شەڕ بۆ پاراستنی خاک و کەرامەتی خۆمان دەکەین ئەو ئێوارە سەلامەت بین. بیرم لە ھاوڕێکانم دەکردەوە چەند چاو نەترس بوون. بە نێو گیاکان و ژێر خۆرێکی گەرم دا ھاتبووین ،یادەوەریمان پڕە لە ئازار. ڕاستی دڵی ئێمە بەو شەڕانەو خوێن ڕشتن لێرە خۆش نییە.\nجا ئەو جار….\nھەموو شتێک ئامادە بوو ،لە سەر بێسیم”چاوەڕوان بووین بزانین چی ڕوو دەدات. کە ماشێنی مەدەنی دەھاتن خۆمان مەڵاس دەدا تا ڕەد دەبوون.\nئەو ماوە چەند پڕ ئازار بوو چرکە بە چرکە نیگەرانی زیاتر دەبوو…ئەو ماوە کاک عەوڵا بە بێسیم پێوەندی پێوە گرتین ،پێی گووتین: ئێوە ھیوان…\nلە پڕ گووتم: کووڕینە دوای ئەو ھەموو ئازارە دەزانن ئەگەر دوژمن لە لای پیرانشار ڕا بێت لە بۆسەی یەکەم دەبێت بە شەڕ! خۆ ڕەنگە ئەگەر ئاشکراش نەبین ئەوە ھێزی یارمەتیدەر بێت لە بەر ئەوە دەبێ زیاتر بمێنینەوە! ئەو کات ھێزێکی شەڕکەرو وریا دێن بە ئیمکاناتی شەڕی باش ! کەواتە: دەبێ زۆر وریا بین و پێشمەرگانە شەڕ بکەین ،بۆوەی سەربەرز بین و تووشی زیانیش نەبین. بەڵێ: کاکینە ھەموو ئەوانە دەکرێ ڕوو بدەن! ئێمەش دەتوانین بە ئیرادەوە بەرگری بکەین ،بەڵێ: دەتوانین.\nلەو قسانەدا بووین پێوەندی بێسیمم“بۆ ھات…سەبر گووتی: ماردین.. ماردین.. وەڵامم داوە…بەڵێ بەڵێ… گوتی: وریا بن لە لای… ھەڵگورد“ڕا…ماشێنێکی نیزامی ھات… ئەوان جێگاکەیان زۆر مەترسیدار بووە نەیانتوانیوە بەر ڕەگباری بدەن وا بەرەو ئێوە دێت. وەڵام: خەمت نەبێ ئامادەین. ھێشتا نەگەیشتبوو جارێکی دیکە پێوەندی پێوە کردم ،تکایە…! ڕۆژی حەماسەیە بە ھیچ بیانوویەک نابێ ڕزگاری بێت. بۆ مێژوو بڵێم ,گووتی: من بایەم تەقەم نەدەکرد و بە دیلم دەگرتن!\nئەی ھاوار خۆت لێرە نیت بزانی چ وەزعێکی ناخۆش لێرە ھەیە. لە سەر قسەی فەرماندەیی زوو کەوتمە قسە لە گەڵ دوو ھاوڕێکەم… کاکە تەقە ناکەین تانکێرێکی بنزین یا گازوائیل”بۆوە نابێ خۆمانی بۆ ئاشکرا بکەین! زۆر بە زوویی بڕیاری خۆماندا. کاکە وریا بن کە گەیشت لە مەودای نێوان تامین”و جادە جۆرێک پێشی پێ دەگرین کە تائمینەکان ئێمە نەبینن! لە سەر ئەوە ساخ بووینەوە کە بە دیل-یان بگرین. لە پڕ ماشێن دەرکەوت! کاکە ھات…ھات.. تەواو گەیشتە بەر دەم لوولەی چەکەکانن. دوو کەس وەک ھەڵۆ لە پێشی وەستاین و داوای تەسلیم بوونن لێ کردن ،لە جێگای خۆی وەستا دوو کەسی تێدا بوو بە یەک تفەنگی ژ٣ وە دابازین و دەستیان لە پشت سەریان بەست. مەحموود چوو چەکەکەی ھێناو دواتر بە پەلە دەستوور بە شووفێر“درا کە تانکێڕەکە”بێنێتە قەراخ جادە. لەوێ خڕێک”ھەبوو کە ئاوی پێدا دەھات دیار بوو شوێنێکی باشە ،بەو ھۆیەی ئەو ماشێنانەی تێپەڕ دەبوون پێیان وابوو ئەوانە بۆ کارێکی تایبەتی خۆیان لەوێ لایانداوە.\nوەک خۆی ھەموو شتێک لە چەند چرکەیەکدا ڕاپەڕی بێ ئەوەی پاسەوانە زۆڵەکان پێ بزانن! کارەکەمان دەبوو ئاوا دەست و برد بایە ،تا تێپەڕ بوونی ماشێنەکان نەبێتە ھۆی ئاشکرا بوون.\nدەبێ چی بکەین؟\nدەمێنینەوە… بە میم.. گووت: تکایە ئەو دوو دیلە بەرە سەرێ دووریان بخەوە ،لە سەرێ چاوەڕوانی ئێمە بە. ئەوە بوو بەداخەوە کارەکەی بۆ نەدەکرا بە ناچاری سمائیل میراوەیی دەبوو بنێرین. کاکە زوو وەرە تۆش بڕۆ.\nماینەوە سێ کڵاشینکۆف. باش…! شوێنی ئێمە لە تیمی پشتیوانی و بە گشتی لە ھێزە زۆرەکەی پێشمەرگەش کە لە گەڵ کاوە بەھرامی و حەمە نارستی لە سەر چیا بوون دیار نەبوو! تا ئێستا جوابی پێوەندی بێسیمم نەداوەتەوە کاری ئێرە گرینگەو دەبێ خۆمان بڕیار بدەین.\nبەو جۆرە مەحموود کۆڵەپشتی دانا ،وەک سەرباز بە دەوری ماشێنەکەدا ھەڵدەسووڕا. قەراری ئێمە ئەوە بوو کە وا بکات بۆ کاتی ئاور تێبەردان ئامادە بێت. ئێستا ئەو ماشێنانەی دەھاتن پێیان وابوو ئەوە سەربازە و خەریکی خاوێن کردنەوەی تانکێڕەکەیە! مەحموود بە لوولە تفەنگ وابزانم باکی بنزین بوو کوونی کرد! ئەوە بوو پەتوویەکی ھێنا و داینا تا جوان بخووسێ.\nمەحموود سەردەشتی”کارەکانی لە چاو ترووکانێکدا بوون. ھاتەوە لای ئێمەو چووینەوە دەکەمین.\nدانیشتبووین ھێشتا تەزوو بە گیانن دادەھاتن ئەو تەزووانە کاتێک تەواو دەبن کە گوێت لە قرمژنی چەکەکەت بێت. ھەروا چاوێکم لە جادە بوو. لە سەر بێسیم”گوێم لە دەنگی فەرماندەکانی خۆمان بوو کە دەیانگووت: ڕۆیی ھیچ نەکرا لە گەڵ چەند قسەیەکی دیکە! سەبر بە فەرماندەییم ،گووت: لێ گەڕێن ھەموو شتێک تەواوە وەک ئەوە چاوەڕوان بوون ،زۆر پێیان خۆش بوو. ڕاستی کاتی شەڕ دەبێ سەرگەرمی کارەکانی خۆت بیت بە نیگەرانیەکان تێک نەچووین وەستاین تا دەرفەتێکی باش و تەواو بوونی پلانەکەی خۆمان..\nئەو جار گووتن: ھێشتا لە کەمین”داین و ئاشکرا نەبووین.\nلە نێو ترس و چاوەڕوانیدا مابووینەوە! لە پڕ سەرم بەرز کردەوە ماشێنێکم دیت ڕەنگی شین بوو دۆشکە“لە سەر بەرەو ئێمە دێت! گووتم: کووڕینە کاتی ھەڵمەت و سەنگەرە دەبێ شەڕێکی ئازایانە بکەین. بە ھاوڕێکەم و مەحموودم گووت: بەڵێنی شەڕەف بێت ئازایەتی بنووسینەوە………\nبۆ بەشی داھاتوو شەڕێکی ئازایانە…..\nگەمارۆش دادی دوژمن نادات. لە گەڵ ئێمە وەرنە سەنگەر و بیروەریەکانی ئێرە بخوێننەوە. بە زمان و وشەی پێشمەرگانە. بەڵێ کووڕە ھەژارو سەربازە بێ ناوەکان…..ئەوانن….\nوێنەکە لە فیلمی شەڕەکە وەرگیراوە کە کاک عوومەر فەرخەپوور زەحمەتی کێشاوە ،دوای دەستکاری بڵاوی کردۆتەوە. بەشی داھاتوو فیلمەکەی دادەنێین. دیارە فیلمەکەی وەک خۆی بڵاو نەکردۆتەوە بە ھۆی چەند سەرنجێک..\n(گەڕانەوە) وەرزی دووھەم/ بەشی ٩\nئیدامەی/ بەشی ٨\nھەفتەی ڕابردوو نەمتوانی بە بەشێکی نوێی گەڕانەوە لە گەڵ ئێوەی ئازیز بم، لەو بارەوە داوای لێبوردن دەکەم.\nشەڕی کورد خۆپارێزی بووە یا وەک کارتی گووشار بووە بۆ سەر داگیرکەرانی خاکەکەی. ئەو کاتەی دوژمن پەلاماری داوین یا دەبێ بەرنگاری ببیتەوە یا ئەوە کە تەسلیم بیت و لێگەڕێی چۆن پێی خۆشە ئاوا ستەمکاری بە سەر خاک و خەڵکەکەتدا بکات.\nداگیرکەر تەنیا زمانی ھێز دەزانێ لە ڕاستیدا ئەو کاتە ئاوڕ لە داواکاری کورد دەداتەوە کە کورد ھێز بێت و ببێتە ھەڕەشە بۆ سەر ئەمنییەت و پڕۆژە داگیرکاریەکەی. ھێز دەکرێ تەنیا بە چەک نەبێ، ڕێگاکانی جیاواز بن. ئەو ساڵانەی دوایی ھێزی کورد بە ھەدەر دەچێت و داگیرکەری جمھووری ئیسلامی خەریکی پێچەوانە کردنەوەی تەواوی ھاوکێشەکانە.\nئەو باسە درێژە، من لێرەدا لە سەر کاریگەری چەک تەنیا نموونەیەک دێنمەوە با ئەوەش، بڵێین: زۆرن لە نێو کوردا کە پێیان وایە سەردەمی چەک نەماوە!!\nچاو لە ئاماری وەڵاتان بکەن ساڵانە بە دەیان میلیارد دۆلار بۆ کڕینی چەک و چۆڵ بە کار دێنن ئەو وەڵاتانە قسەی یەکەم دەکەن کە لە باری نیزامی یەوە پێشکەوتنی گەورەیان بە دەست ھێناوە. وەڵاتانی دورووبەرمان بە تایبەت داگیرکەران خەریکی خۆ پڕ چەک کردنن.\nداعش“ھێزێک بوو کە توانی ئەو کارەساتە لە ناوچەکەدا بخووڵقێنێ! دواجار بە ھاوپەیمانەتی نێودەوڵەتیش نەدەتوانرا پێشڕەوی و مەترسیەکانی بەر پێ بگرن. کورد چۆن ناتوانێ بە بوونی خاکی خۆی و دەیان ھۆکاری ژینگەیی و جیۆپۆلۆتیکی شەڕێکی یەکلاکەرەوە لە گەڵ داگیرکەر بکات. دوا قسە ئەوەیە کورد دەبێ بە خۆیدا بێتەوە خەسار ناسی بکات و پایەکانی خەبات و پەروەردە جارێکی دیکە لە ھزری کورداندا دابڕێژێتەوە…..\nدوای ھەوڵێکی زۆر توانی بوون بە ھۆی شارەزایی و تاکتیکی خۆمان دوژمن خافڵگیر بکەین. لێرە شەڕ کردن جۆرێک سەرکێشی دیارە! باوەڕ بکەن چەند ساڵێک پێش ئەو ڕووداوە شەڕی گەورە لێرە ڕوویداوە ھەر بۆیە دوژمن ناوچەکەی وا تەنیوە کە دەرفەت نەبێ ھیچ چالاکییەک بە دژی ھێزەکانی بەڕێوە بچێت.\nباش لە یادم ماوە چەند جارێک کەمین بۆ ھێزەکانی دوژمن ھەر لە سەر ئەو ڕێگایە دانراوەتەوە، بەڵام: نەتوانراوە وەک پێویست زەربە لە دوژمن بدرێ.\nئەو ئێوارەیە لە بەردەم تاقی کردنەوەیەکی سەخت داین. لێرە ئەو ھێزانەی دیاری کراون بۆ پاراستنی ناوچەکان شارەزا و ڕاھێنراون دەتوانن زووتر حاڵەتی دیفاعی\nلە بەشی ڕابردوودا باسی ئەوەمان کرد کە ماشێنێکی دوژمن بە دوو سەرنشینەوە بێ ھیچ تەقە کردنێک کەوتۆتە دەست ئێمە. باسی ئەوەشمان کرد کە دوو دیل دوور خرانەوە لە مەیدانی شەڕ. دواجار تائمینەکانی سەر\nجادە لە تەنیشت ئێمە خەریکی قەدەم لێدانی خۆیانن بە ھیچ شتێکیان نەزانیوە..!!\nتا ئێرە ھەموو شتێک بە پێی ویستی ئێمە چۆتە پێشەوە لە خاڵێکی مەترسیداردا دوژمن کەوتۆتە داوی ئێمە.\nنیگەرانی من زیاتر ئەوە بوو کە ڕەنگە بە ھۆی دوور کەوتنەوەی دوو کەس لەو پێنچ کەس(ە) کە بۆ پاراستنی دیلەکان دوور کەوتوونەوە، ڕەنگە بە تەنیا سێ کەس دەرەقەتی ھێزێکی زۆری ڕێژیم نەیەین! باش…ئێستا تاو پەڕە ھاتووە لە لێواری جادە لە نێو بەردەڵانێک لە بۆسەدا ماوینەوە. ئەژنۆکانمان داکووتاون بۆوەی بتوانین زەبرێکی باش لە ھێزە داگیرکەرەکان بدەین.\nنزیکەی ٢٠ دەقیقە یا شتێک کەمتر لە نێوان خەیاڵ و بیرکردنەوەدا چاوەڕێ بووین. ھەست دەکەم ترسم زۆرە بەرپرسایەتی تیمێک پێشمەرگە کارێکی ئاسان نییە. لە پڕ کە سەرم بەرز کردەوە ماشێنێکی پاترۆڵ“کە لوولەی دۆشکە بە سەریەوە دیار بوو بەرەو ئێمە دەھات!\nڕاستی لەوەدا نازانم چۆن بوو ئاوا گەیشتە ئەو شوێنە. خەدەمەی سەر دۆشکەکە“تەواو بۆ شەڕ ئامادە بوو!\nھیچ سەیر نییە بە ھۆی دواکەوتنی ئەو ماشێنی تانکێڕە“\nمەئموورییەتی پێدرا بێت تا پێوشوێنی ھەڵبگرێ! چۆن لە مەسیری شارەدێی میراوەێ“ڕا دەھات، ھەر ئەو مەسیرەی کە تانکێرەکە“ بۆی وەرێ کەوتبوو. ھەر کە دیتم بە رەفیقەکانم گووت: نیزامی“یە وا نزیک بۆوە. بۆ لەحزەیەک پێیان وابوو ئەو پاتڕۆڵە“شەخسی“یە! بە ھۆی ئەوەی کە ڕەنگی شین بوو، دڵنیام کردنەوە کە دۆشکەی لە سەرە. دەبێ ھەموو شتێک بە وریایی بکرێ و ڕێگا نەدەین دەرفەتی دەست کردنەوەی ھەبێ. ئەوە بوو بە دوو ھاوڕێکانم، گووت: کاکینە…سێ بە سێ و چەند چرکەیەک وێکڕا تەقە دەکەین، بەڵام: دوای ئەوە وریابن نابێ خەشابەکانی سەر تفەنگەکانن وێکڕا خاڵی بن. لە سەر ئەوەش زوو ساخ بووینەوە کە نارنجۆک ئامادە بن و یەکێک بە وردبینی تەواو ھەڵیان بداتە نێو پاتڕۆڵ. شتێکی دیکە کە زوو لە سەری ساخ بووینەوە ئەوە بوو: نەفەری سەر دۆشکەکە” دەبێ بە چاوی نیشانە و پێشمەرگانە بپێکرێ! دەمایەوە شۆفێر“ کە ئەویش بۆ ئێمە گرینگ بوو. دەمھەوێ بڵێم: ڕاستە ترس زۆرە بەڵام جۆرێک وردبینی دەکار دێنین کە نیشانی بدەین دەتوانین وەک تیمێکی ئازاو پارتیزانی ئەرکی خۆمان ڕاپەڕێنین.\nدەی جا وەرن…ئێستا ڕۆژی حەماسەو بەرخۆدانی کووڕە کوردانە. زۆر ھێواش بەرەو باوەشی ئێمە دەھات! گەیشتە ئەو مەودایە کە دەبوو بۆ ھەمیشە لە سەر خاکی کوردستان بسڕێنەوە. لە چاو ترووکانێکدا قامکی دەستەکان لە سەر ماشەی چەکەکان قووڕس بوون و ڕەگبارەکان بەرەو ماشێنی پاسدارەکان ئاراستە کران. خۆ کەس نازانێ یەکێک لەو پاسدارە دژی گەلیانە ئەو کەسەیە کە دەمێکە کەڵەگایەتی دەکات بە سەر خەڵک داو، فێرە سووکایەتی بووە بە نامووسی خەڵک! بەڵێ: ئەو بەردەوام پێش بە خەڵک دەگرێ و بە بیانووی جۆراوجۆر دەچێتە سەر ڕێگای کچە کوردان و تەماح لە نامووسیان دەکات. وای چ شەڕێکی پێشمەرگانەیە لەو دۆڵەدا تۆ بڵێی تازە کەس ڕزگاری بێت! ڕەگبار بە دوای ڕەگباردا…ئاوری چەکەکانن بە جۆرێک چڕو ورد ئاراستە دەکرد کە ئازار بە خاکی داگیرکراو نەگات. کووڕینە قوربانتان بم بیکەنە بێژینگ بۆوەی ئەوانەی دواتر دێن و ئەو شەڕە دەبینن تا سەر زەندق چوو بن لە ھەیبەتی پێشمەرگە. دەنگی تەقەکان لە دۆڵەکەدا دەزرینگایەوە. دەست کردنەوە دادی کەس نادات ئەوەتا ئێرە پێشمەرگەی لێیە. بۆ مێژوو ئەوە بڵێین: شەڕخواز نین و ئەو شەڕانە ویستی ئێمە نین. بە باوەڕی من باشترین تۆڵە کردنەوە لێرەش ڕەفتاری جوانی پێشمەرگانەیە. دیارە ھیچ کردەوەیەکی ناشیرین و ھێماکانی تۆڵە کردنەوە نابینرێن، ئەوەتا جەنازەکانیان ناشێوێندرێن و دوور دەخرێنەوە دیلەکانیان دەپارێزین..\nئەو جار……ئەی ھاوار…\nھەرچی ھێزی دوژمن ھەیە ڕاخۆشیوە لە شارەدێی میراوێ“ڕا بە چەندین ماشێنی تویوتا“ھێز بەرەو مەیدانی شەڕ دێت لە پایەگای گردی دووباری“کە تا ڕادەیەکی زۆر نزیکە لە مەیدانی شەڕ وا ھێزێکی زۆر بە پەلە بەڕێوەن تا دەوری ئێمە بدەنەوە. دوژمن نیازی گەمارۆی ئێمەی ھەیە. ئەو ھێزانەی ویستیان پشت لە ئێمە بگرن لە سەرەوەی خۆمان بە دوو گڵاشینکۆف لێیان دەدرێ و دەرفەتی شۆڕ بوونەوەیان نییە. با ئەوەش لە بیر نەکەم بوونی ئەو دوو پێشمەرگەش لەوێ لە گەڵ دیلەکان بە سوودی ئێمە تەواو بوو.\nنازانم چ ھێزێک دەتوانێ بە فریای ئەو ھێزە بکەوێ! بە پەلە دوای چەند ڕەگبارێک و فڕێدانی چەند نارنجۆکێک-بڕست لە دوژمن بڕا.\nوەک ھەڵۆ دوو نەفەر گەیشتنە سەر ماشێنی پاتڕۆڵ و کەلاکەکان شناسای کران. دوو دانە کەوتنە خوار جادە، سێ دانە وەک ڕەوشتێکی ئینسانی و ئەخلاقی بەرزی پێشمەرگانە بە زوویی لە ماشێنە دابێژراوەکە دوور خرانەوە، تا کاتێک دەسووتێنرێ ئەوان نەسووتێن. ھەموو ئەو شتانەی لێرە دەنووسرێن بەڵگەی زیندوو ھەیە لە سەری، بەڵێ: عەوڵا مووسی پوور“بە جوانترین شێوە ڕووداوە مەترسیدارەکان زووم دەکات و فیلم-یان لێ ھەڵدەگرێتەوە.\nلە فیلمەکەدا ئەخلاقی شۆڕشگێڕانەی پێشمەرگەکان جوان دیارە کە ژیانی خۆیان دەخەنە خەتەرەوە بۆوەی کوژراوەکان نەسووتێن. بە پەلە چەک و چۆڵەکان کۆکرانەوە. ئێستا کاتی ئەوە بوو ماشێنەکانی دوژمن بسووتێنرێن تا چڕە دووکەڵی شەڕی ئەو ئێوارە وەک دیاریەک مزگێنی بێت بۆ خەڵکی دەڤەرەکە تا بزانن پارێزەرانی ئەوان لە پشتی خەڵکی خۆیانن و تۆڵەی ئازارو ئەزییەت و چەوسانەوەیان دەکەنەوە، ھەر ئەوەش نا ئەو فەرماندەیەی خەڵک لە دەستی بێزار بووە بە سزا گەیشتووە، ئیدی کچان و کووڕان بێ ترس لە ماڵ دێنەدەر، دەبێتە دەرسێک بۆ ئەو فەرماندانەی لە کوردستان سووکایەتی بە خەڵک دەکەن. ھەر لە پەڕاوێزی کوژرانی ئەو فەرماندەیەدا….\nساڵی ١٣۶٧ لە شەڕێکی دیکەدا ھەر لە نزیک شارەدێی میراوە“ فەرماندەیەکی دیکەی ڕێژیم کە ھاتبوو شەش پێشمەرگە بە فەرماندەیی فەرماندەی لێھاتوو کاک خدر میراوەیی بگرێ وەک ئەو فەرماندەیە بە پەند چوو، حەبیبی“پاسدار و مۆرەی اطلاعاتی ڕێژیم، ببوو بە بەڵا و ترس و خۆف بۆ خەڵک. ئەویش بە دەردێک چوو کە تا شاخ و کورد و پێشمەرگە ھەبێ بیر ناچێتەوە…ئەو رۆژە ھەر ئێمە بووین چاومان لە فڕکان فڕکان و ھەڵاتنی دوژمن بوو…\nدوا جار دەڵێم: با ڕێگا نەدەین ئەو مێژووە بیر نەوەکانن بچێتەوە. لە کوردستان شاخ و دۆڵ و کەژی نییە پێشمەرگە بەرگری تێدا نەکردبێ و خوێنی لە سەر نەڕژابێ.\nفیلمی ئەو شەڕ دانراوە کە دەست کاری کراوە بە ھۆی ڕێساکانی فەیسبووک واتە ھەموو ئەو دیمەنانەی بۆ نیشاندان نابن لادراون لە حاڵێکدا بە دیتنی ئەو دیمەنانە دەتانزانی پێشمەرگە چ ڕەوشتێکی جوان لە شەڕدا لە خۆی نیشان دەدا…..فیلمەکە لە فەیسبووکی ۰mar Farkhapur چاو لێ بکەن…کە من نەمتوانی لە ژێر ئەو پۆستە دایبنێم.\nتا بەشی داھاتوو…\n(گەڕانەوە) وەرزی دووھەم/ بەشی ١٠\nئیدامەی/ بەشی ٩\nیادی ٢ی ڕێبەندان بەرز ڕادەگرین و لەو یادەدا پەیمانی وەفاداری بە ئامانجی ڕزگاری نوێ دەکەینەوە. ھەزاران سڵاو بۆ رووحی پێشەواو دامەزرێنەرانی کۆمار….\n١-ئیمام خوومەینی“ لە لێدوانە بە ناوبانگەکەیدا لە سەر ڕووداوەکانی کوردستان، دەڵێ:(من نەمگوتووە وتووێژ بکەن! وتم“ سەرەتا گەمارۆیان بدەن)\n٢- عزت اڵلە سحابی“یەکێک لە ئەندامانی ھەیئەتی وتووێژ، بۆ چشم انداز“ دەدوێ و دەڵێ:(من ئەگەر بمھەوێ لە گەڵ خودموختاری کوردستان ڕێک بکەوم وەک ئەوە وایە کە پێم بێژن ئەشێ دەستەکانت ببڕی لێی دەگەڕێم دەستم ببڕن بۆوەی واژۆی لە سەر نەکەم!)\nئەوەیە ڕوانگەی ئەوان لە سەر کێشەی کورد……\nسەرچاوە: وتوێژێکی عەزیز ماملێ\nبەرگری بۆ مانەوەمان……\nکەوتینە نێو شەڕێکی سەخت، بڕیار ئەوە بوو کە ئەو شەڕە بە سەرکەوتنێکی گەورەوە تەواو بکەین. دەست و بردی و، ئازایەتی لە خسلەتی ئەو پارتیزانانەیە کە فێر بوون و دەزانن چۆن پاسدارە دڵ ڕەشەکان ئەوانەی بوونە مۆتەکەو ئازار بە سەر ژیانی خەڵکەوە سزا بدەن. ئەو شەڕە بە ھۆی بەرەبەرەکانی ھێزە لە داو کەوتووەکان ھێندەی دیکە سەخت ببوو. بۆ مێژوو ئەوە دەڵێین: ھیچ کام لە ھێزەکانی دوژمن خەیاڵی تەسلیم بوونیان نەبوو نەک ھەر ئەوە بەڵکوو، کەوتنە سەنگەر گرتن و شەڕێکی سەخت تا دوا ھەناسە. ئەوە بوو کاتی پێویست بوو تا بە وریایی و ئازایەتی دوژمن بێ دەنگ بکرێ. ھێشتا لە نێو شەڕەکەدا بووین کە ئەو پایەگایەی دوژمن کە دەکەوتە دەستی چەپی ئێمە و زوو دەیتوانی فریای ئەو ھێزە لە داو کەوتووەیان بکەوێ گەیشتن، ھەر کە گەیشتنە سەر تیژە باسکەکە، فریای ئەوە نەکەوتن تەقە لە ئێمە بکەن کە سێ کەسی ئێمە زوو ئەوانیان دیت، کەوتنە بەر ڕگباری چەکی پێشمەرگە ئازاکان و ئەو ھێزە خۆی نەگرت و گەڕایەوە بۆ دواوە. ئەو ماوە کە شەڕ بەردەوام بوو لە ھەموو لایەکەوە ھێزی فریا کەوتنی دوژمن بەرەو مەیدانی شەڕ دەھاتن. لێرە لە مەیدانی شەڕدا ھەموو شتێک یەکلایی ببۆوە. فەرماندەیەکی دوژمن کە دەمێک بوو قۆڵی لە ئازارو ئەزییەتی خەڵک ھەڵکردبوو ئەو ئێوارەیە بۆ ھەمیشە بە سزا گەیشتووە. ئێستا دوو ماشێنی دوژمن پێویست بوو بسووتێنرێن.\nکاتی ئاگر تێبەردان چی ڕوویدا..!\nلە گەڵ ئەوەی ھەموو ئامادە کارییەک کرابوو بۆوەی دوای سەرکەوتن ماشێنەکان ئاگر بدرێن! ئا لەو کاتەدا کە ویستمان ئاگریان بدەین بۆمان دەرکەوت کەس ئاگری پێ نییە! ھاوار بەرز بۆوە کێ شخاتە“یا چەرخێکی“لایە؟ کەس نەبوو….\nلەو کاتە ئاستەمەدا، تووشی کێشە ببووین. بەڕاستی لە گەڵ بوونی ئەو ھەموو مەترسییە بۆ ڕیسکێکی مەترسیدار مابووینەوە! دەبێ بە ھەر نرخێک بووە چڕە دووکەڵ وەک شاھیدی ئازایەتی ھێزی پێشمەرگەو وەک مزگێنیەک بۆ خەڵک و کێوە سەرکەشەکانی ناوچە ئەو ئێوارە بگاتە کەشکەڵانی ئاسمان. چی بکەین…چارە! لەوێ گیرن کردبوو. لە فکری ئەوەدا بووین چۆن وا بکەین ھەموو ھەستەکانی ڕق بە دوژمن نیشان بدەین. چاو لێ بکەن! لە سەر حەقین و ھێزێک ھەیە دەبێتە فریادڕەس، بەڵێ: خوێنەران لەو کاتەدا، ماشێنێکی شەخسی“ ھیچ ڕێگایەکی دەرباز بوونی نییەو لە ترسی ھێزەکانی دوژمن کە لە پشت سەریەوەن بەرەو ئێمە ھات. ھەر کە گەیشتێ بە سەر سووڕماوی وەستا. یەکێک لە رەفیقان خۆی گەیاندێ و داوای ئاگری لێ کردن. باش بوو سەر نشینەکانی لەو پەڕی دڵ خۆشی و دەست خۆشی لێ کردندا ئاگریان وێداین، بۆوەی ئەو کارەش بە ئاکام بگات. بۆ ئەو نووسینانەم ھەموو شتێک بە بەڵگەی زیندوو ھەیە. ئەو ماشێنە دەبوو کەمێک بگەڕێتەوە دواوە تا مەترسی بۆ درووست نەبێ. ئەوە بوو یەکەم جار پێشمەرگەکان کارێکی ڕەوشت بەرزانەیان کرد ماشێنەکەیان پاک کردەوە! دواتر ئاور درا. شتێکی دیکە کە دواتر تووشی بووین ئەوە بوو….کە ھاتین تانکێڕەکە“بسوتێنین یەکێک لە پێشمەرگەکان کە ئاورەکەی بۆ فرێدا، لە پڕ بڵێسەی ئاور ئەوەندە زوو بڵاو بۆوە زۆر بە زەحمەت دوو کەس توانیان خۆیان ڕزگار بکەن. ئێوە بیھێننە بەرچاوتان تانکێڕێکێ“ چەند ھەزار لیتری بنزین یا گازوائیل ئاگر بگرێ دەبێتە چ ئاگرێک! بە پەلە دەبوو دوور بکەوینەوە. شتێکی دیکە کە لە بەرژەوەندی ئێمە بوو ئەو ھێزانەی دوژمن کە گەیشتبوونە مەیدانی شەڕ لە بەر بڵێسەی ئاگرو چڕە دووکەڵ گیریان کردبوو کە نەیان دەتوانی نزیک ببنەوە.\nئازاد کردنی دیلەکان\nکاتی ئەوە ھاتبوو دوور بکەوینەوە. ئەو چەند کەسەی سەر جادە ھاتین و لە گەڵ ڕەفیقەکانی دیکەمان کەوتینەوە سەر یەک. لەوێ بڕیارماندا دیلەکان ئازاد بکەین. ئەو کاتەی ئێمە ویستمان ئازادیان بکەین کاتێکی زۆر دژوار بوو. ڕاستی لە نێو ئاور بارانێکی ئەوەندە بە ھێزی دوژمندا بووین کە لە بەر گڤە گڤی گووللە نەت دەزانی چی بکەی، لەو کاتەدا ئەوان دەترسان یا نەیاندەوێرا دوور بکەنەوە، بەرەو جادە بڕۆن.\nدەپاڕانەوە کە چەکەکەیان بدەینەوە! نازانم چۆن بوو ئەو ھەڵەم کرد بە کاک کاوە بەھرامی-م گووت: ناڕۆن چەکەکەیان بێ فیشەک دەدەینەوە، یا دەبێ بیانھێنین یا بیانکووژین!!\nکاک کاوە بەھرامی کوفری دەرھات! گوتی: وا بکەن با ھەر کە گەیشتنەوە ئێرە چەکتان بکەین! بەڕاستی حەقی بوو…بەڵام ئەوەندە ھیلاک بووین بیرم لەوە کردبۆوە ئەو چەکانە ھەڵناگیرێن! زۆر ھەڵە بووم…..\nئەو جار، بە زۆر و فشار یا دەتان کووژین یا دوور بکەنەوە. دوای بێنەو بەردەیەک بە زۆر و ھەڕەشە دوورمان خستنەوە، پێن گووتن جارێ لێرە خۆتان مات بدەن.\nپاشەکشە و گەمارۆی دوژمن\nماندوو و ھیلاک بووین دەبوو بە شیوەکەدا دوور بکەوینەوە بەرەو باوشی چیا. ھێشتا چەند ھەنگاوێک دوور نەکەوتبووینەوە، دووبارە لە پڕ تووشی شەڕ بووینەوە. ھێزەکانی دووژمن بە بەرزاییەکەدا سەرکەوتبوون تا نزیک ئەو چەند ماڵەی دەکەوتنە پشت سەری ئێمە. ھەر ئەوەندەمان زانی بوو بە تەقە. ئەو جار قوربانتان بم کووڕانی تەنگانە و سەخڵەتی، دوژمن تەزێنان، سەنگەر بگرن بۆوەی ھەرچی زووتر تێکیان بشکێنین. ورەی ئێمە لە لووتکەدا بوو، ھیچ دوژمنێک بەرگەی ئیرادەی پێشمەرگە ناگرێ. لەوێش جارێکی دیکە سنگەرمان گرت و بوو بە ھەڵات ھەڵاتی دوژمن. ئەوان چڕە دووکەڵیان دەدیت کە چۆن لوولی دەخوارد بە ئاسماندا، دەیانزانی پێشمەرگە چ دۆزەخێکی بۆ ناونەوە. با ئەوەش بڵێم: ئەو ھێزانەش کە لە نێو شارەدێی میراوەوە“دەھاتن تا ئەڵقەی گەمارۆ تەواو بکەن ئەوانیش ھێزو ورەی ئەوەیان نەبوو نزیک ببنەوە، چەند ڕەگبارێک بەس بوو تا لە شوێنی خۆیان نەوێرن پێشڕەوی بکەن. ئەوە بوو، ھەر وەک باس کرا بە تیژە باسکەکاند بوو بە ڕاکردن. ڕاکەی ئەوان و، ھاوارو چریکەی پێشمەرگەکان. دوژمن ئەو جار وەک پیشەی ھەمیشەیی خۆی کەوتە تۆپ بارانێکی سەختی ناوچەکەو مەسیری پاشەکشە. لە نێو ئاوربارانە تووندەکەی دوژمندا کە ڕووحم بە ھیچ شتێک ناکەن بێ زیان و پشوو سوار دوور کەوتینەوە. دەبوو ھەر ئەوشەوە خۆمان بگەیەنینە یەکێک لە گوندەکان بۆوەی برسیەتی لەوە زیاتر ھێزن لێ نەبڕێ.\nگرینگی ئەو مێژووە\nلێرەوە چۆن لە سەر ئەو مێژووە بنووسین، ئەوانە کووڕی ڕۆژانی تەنگانەو کردەوەن، ئەوانەن بە کردەوە سەری گەلێکیان بەرز ڕاگرت بوو. سوێند بە ئەندێشەو ھزرو باوەڕی کوردانەمان ھەنگاوەکانن شل ببوون، نە چۆڕە ئاوێک ھەیە تینووەتی بشکێنین نە پارووە نانێک لە کۆڵەپشتیەکانماندا مابوو. ئێمە نەسلی خوێن و فرمێسک بووین. ھیچ داگیرکەرێک بە درووشمی گەورەو بێ ناوەڕۆک ناڕووخێ! ئێرە ناوچەی ڕۆژھەڵاتی ناوەڕاست و زاویەی تاریکییە لە چاوی دنیادا. گەلێک بە دانیشتن لە پشتی لاپتۆپەکان و فلۆوێر“پەیدا کردن سەرناکەوێ… داگیرکەر دەبێ بە چنگ و دەدان بە ھەموو ھێزتەوە دژی بوەستییەوە…شەڕ خواز نین و باوەڕی قووڵ بە ئاشتی و ژیانی سەربەستی فێری ڕەوشت بەرزی کردووین. بە کردەوە لە شەڕەکاندا ئەو جیاوازیەمان نیشاندا بوو. دیلەکانی دوژمن تەنیا چەند کاتێکی کەم بەس بوو لای پێشمەرگەکان بمێننەوە تا ھەست بە گەورەیی و دلۆڤانی و ئینسانەتی ئەوان بکەن، زۆرن ئەو دیمەنانە بۆ ڕاستی ئەو ئاماژانە. کورد و پارتیزانەکانی ئەو مێژووە دەرفەتی ئەویان نەبووە ئاوڕ لە ڕابردوو بدەنەوە تا دنیا سەر سام بێت بە ئەخلاق و ڕەوشت بەرزیان. ئەگەر ڕۆژێک بێت و ئەو فەزایە درووست بێت، سەربازو پاسدارە مێشک داگیرکراوەکان تۆزێک دەرفەتی بیرکردنەوەیان ھەبێت بۆ خۆیان دێنە کوردستان و شەھادەتی دەدەن…..نەک ئەوەی کە ئێستا بە سیناریۆی درۆ ھان دەدرێن تا بێن و تۆوی ڕەق بچێنن! گەل بێ پشتیوان ماوەتەوە ئێمەش سەرگەرمی خۆ خۆری و لە بیر کردنی ڕسالەتی ڕاستەقینەمانین. فشاری ڕێژیم و ڕەش بگیریەکانی لە کوردستان نیشانەی ئەو پەڕی داماویە لە بەرابەر ئەو دۆخەدا. ئەو سەردەم ئەو فەرماندەو ھێزانەی لە کوردستان خەڵکیان ئازار دەدا و دەیانگرتن دەکەوتنە بەر پەلاماری ھێزی پێشمەرگە، لە سەردەشت فەرماندەکانی وەک باقری و ئیبراھیمی و پاشایی و دەیانی دیکە، دوای ئازار دانی خەڵک گورھانەکانیان“ بە سەردا تەفرو توونا کران و ناویان لە کوردستان نەما. فەرماندەکانی ڕێژیم کە لە شەڕی کوردستان نەجاتیان دەبوو لە شەڕگەکانی ئێران و عێراق دەکران بە ژنڕاڵ……..\nوێنە: کاک ئەیووب سووری(شڵماشی)\nئاوەنگی جوانی و ھەڕەتی لاوەتی لێرە.\nبەرخۆدانی شاخ بە ھەناسە ئازاکانی کاک ئەییووبەکان\n(گەڕانەوە) وەرزی دووھەم/ بەشی ١١\nدرێژەی بەشی ١٠\nدوای ھیلاکی و شەڕێکی پێشمەرگانە، توانین بە بێ زیان لە مەیدانی شەڕ دوور بکەوینەوە.\nدوژمن وەک ھەموو جارێک کە تووشی شکست دەبوو و زەربەی دەخوارد دەکەوتە ئاور باران کردنی ناوچەکە. زۆر دەڕندە و بێ بەزەیین دوژمنانی کورد، ئەوان دژایەتی خاک و خەڵکی بێ تاوان دەکەن. دوور لە چاوی دنیا ھەرچی ڕق و تووڕەییە بە سەر خەڵکی دادەڕێژن. کورد بەرگری بۆ مانەوە دەکات. دوژمنەکانی باوەڕ بە ھیچ کوردێک ناکەن! ھەتا ئەوانەش کە خاک فرۆش و داڕماون لە ھەموو بەھایەکی کورد بوون.\nبەرە بەرە تاریکی دنیای دادەپۆشی. ئێوارەی ٧/٣/١٣٧٠/ یە. تیمەکان ھەوڵی وەسەریەک کەوتنەوە دەدەن. دوژمن ناوچەکانی دوور لە مەیدانی شەڕیش تۆپ باران دەکات. بە ھۆی ئەوەی گەیشتبووینەوە بەرزایی باشتر زاڵ دەبووین بە سەر ناوچەکەدا، بڵێسەی تەقینەوەکان دیارە دوژمن ھار بووە بە دەست ئەو زەربە کاریگەرەوە. لە نێو ناوی کوژراوەکان-یاندا پاسدارێک” ھەیە کە کوژرانی دەبێتە دڵ خۆشی بۆ خەڵک و بەیانی دەنگ دەداتەوە. خەڵکینە بەرگری دەکەین بۆوەی نەتوێینەوە. داگیرکەری فارس دەیەوێ فرە ڕەنگی نەھێڵێ ئەوان لێرەن بۆوەی یەک وڵات و یەک زمان و جوغرافیا درووست بکەن و شووناسی کورد بوون بسڕنەوە. ناسیۆنالیستی فارس شوئینیست(ە) ھێرشبەرەو ھەوڵی تواندنەوەی پێکھاتەکانی دیکە دەدات.\nلە بناری چیایەکی پڕ لە دارستان کەوتینەوە سەر یەک. ئەو دوو تیمەی لە سەر جادە بووین بە ھۆی بڕینی ڕێگایەکی ھەوراز ئەوەندە شەکەت ببووین لە گووتن نایە. بۆ وچانێک درێژ ببووین, تا بڕیار دەدرێ. ئەو ماوە بە ھەناسە بایەکان لەشی ئارەقاوی و خووساون خەریک بوو ئارامی لێ دەبڕا، نازانم ئەو ڕێگایە بۆ ھێندە سەخت و دشوارە! لێرە چاوم بڕیوەتە ئاسمان ھەزاران نەشتەر دەخوێنمەوە، ئازارم زۆرە، پێیەکانم دێشن و بیر لەو دیمەنە مەترسیدارانەی ئەو ئێوارە دەکەمەوە! چی وا دەکات لە سەر ئەو خاکە ئەو ھەموو خوێنە بڕژێ! کەمێک بیر دەکەمەوە بڵێی جێگایەک ھەبێ لە سەر ئەو خاکە بە خوێنی کوردێک سوور نەبووبێ، تۆ بڵێی دار بەڕوویەک ھەبێ پڕیشکێک لە ناخی ڕۆ نەچووبێ، لەو خاکەدا باڵندە و گیان لەبەرە کێویەکانیش خەویان تۆراوەو ھێلانەیان شێواوە. دەمھەوێ، بڵێم: بۆوا دەربەدەرین لە سەر خاکی خۆمان. چەند ڕۆژو شەوە بە شاخ و چیاکانەوەین ئەوەش بە دەر لە ھیلاکی، برسییەتی لە گەڵە. ئەگەر زیاتر بنووسم، ئەوەیە: من دارو پەردووی وەڵاتی خۆم خۆش دەوێ خەمێکم لە کۆڵەو دوای دەیان ساڵ بیری خەڵک و زێدی باب و باپیران دەکەم….\nلەو خەیاڵانەدا ون ببووم! لە پڕ بڕیاری ڕۆیشتن ھات.\nھەر لەو نزیکانە دەچینە گوندێک، بە پەلە نان دەخۆین و پێداویستی خۆمان وەردەگرین و دوور دەکەوینەوە. ئەو شەو خۆمان دەگەیەنینە نێو گوندی گوێزیلێ“ ھەر بە ناو ھێنانی گوندەکە ھەودای خەیاڵ بردمی. ناسر پیرۆتی ئازەرم“بیر کەوتەوە. ئاخر ئەو لەو گوندە شەھید بوو لە کاتی دەست بە سەر داگرتنی پایەگای دوژمن لە نێو گوندەکەدا. ئەو ئێوارە ناسر“وەک ھەمیشە لە سەنگەری پێشەوەیە کەس شانی لە شان نادات. ئێوارەی ٢٨ی ٩ی ١٣۶۶(ە) وەرزی سەرماو سەخڵەتی. ئەو ئێوارە ناسر“ لە نێو پایەگادا شەھید دەکرێ لە نێو ھاواری چەند پێشمەرگەیەکدا جەستەی ناسر“بە خوێن سوور بووە، ئەو بە ھەر ھۆکارێک بوو شەھید دەبێ! بۆ ناسر“ساڵی ۶۶ ساڵی گەیشتن بە لووتکە بوو…ناوبانگی ئازایەتی خەریک بوو ناسری“دەگۆڕی و ئەگەر ماباوە تین و تاوی ئەو زۆر بژوێنی دیکەی دەبڕی.\nئاخر گووتم: ھەر بستە خاکێک خوێنێکی لێ ڕژاوە…\nبە پەلە ھاتین، لە دڵی شەوێکی تاریکدا بە قەد پاڵ و لەندو ڕێچکەکاندا بە دەم سروەی ھەناسە بایەکان، جار جار خشە خشی دەوەنەکان. پڕین لە زایەڵەی ئەشق بە نیشتمان و ئامانج. زۆری نەبرد چراکانی گوند دەرکەوتن ئەو ڕووناکییە دەبێتە ڕوناکی بۆ دڵی ئێمەش. دوای تاقی کردنەوەی گوند و دەورووبەری شۆڕ بووینەوە بۆ نێو ئاوایی. ھێشتا کات زوو بوو خەڵک بە گەیشتنی ئێمە زۆر دڵ خۆش بوون. لێرە ئەو ئێوارە خەڵک بە ھۆی تۆپ بارانەکان و چڕە دووکەڵ، دەیانزانی شەڕێک ڕووی داوە. بە پەلە دابەش بووین ئەو گوندە نزیک شارە دێی میراوەیە“بۆی ھەیە دوژمن بەرەو ئێرەش بێت، بۆیە دەبێ زۆر وریا بین. پێشمەرگەکان لە ماڵەکان دابەش بوون. ئیدی لێرەوە ھەست بە شانازی و بەرگی پێشمەرگایەتی دەکەی تۆ تا لە گەڵ پێشوازی و ئامێزی خەڵک ڕووبەڕوو نەبی نازانی چەند شەڕەفێکی گەورەیە پارێزگاری لەو خاکە.\nوەرن لە گەڵم بن و چیرۆکە جیاوازەکانی ئێرە بخوێننەوە.\nلە نێو گوند دابەش ببووین، دوای چەند ڕۆژ برسییەتی و خۆ حەشاردان ئەو ئێوارە بۆنی برنج لە ماڵە ھەژارەکان دێت. پێشمەرگەکان لە ماڵەکاندا لە گەڵ خەڵک دەکەونە قسە کردن و باس و خواسی ناوچە و ھێزە سەرکووتکەرەکانی ڕێژیم. کە بە سەر ھاتی شەڕەکە لە زمان پێشمەرگەکان دەبیسن. ئەوان خۆزگە دەخوازن ئەو پاسدارەی بە خۆی و پاتڕۆڵ و دۆشکە دابەستراوەکەی چی دیکە نەبیننەوە، دەیانەوێ بە مەرەد پاسدار حەبیبی”فەرماندەری پاسدارەکانی میراوێ” بچێت! بە دڵنیایی نایبیننەوە. ئێمە ھەر ئەوانەین کە شەڕی ھەڵۆو پڕکانیان بە ۶ کەسەوە سەعات ١١ی نیوەڕۆ کرد. زرمەو ناڵەی تفەنگەکانن بەس بوو بۆوەی حەبیبی“ کە زۆر بە خۆی دەنازی و لە گەڵ ڕەوە جاشەکان و دەیان پاسداری دیکە ھاتبوو تا فەرماندە خدر میراوەیی”و شەھید ھەمزە گۆران و کەریم کۆدەڵەیی و عەلی سوورەچۆمی لە گەڵ خۆی بباتەوە! کەچی زوو بە پەند چوو. بۆیە دڵنیا بن ئەویش لە کۆڵ بۆتەوە.\nدەرچوون لە نێو گوند\nدوای ئەوەی جارێکی دیکە ھیوا بە خەڵک درایەوە کە ھێزی پێشمەرگە پشتیوانی ئێوەیەو نابێ نائومێد بن، لە نێو پێشوازی گەرمی خەڵکدا بە دڵی پڕ لە ھیواو زگی تێر لە دێ وەدەرکەوتین. تیمەکانی پێشڕەو دیاری کران و بەرەو بەرزایی وەڕێکەوتین. جارێکی دیکە ھەر لەو نزیکانە ڕووداوێکی ناخۆش ڕویداوە. بەڵێ: لێرەش دوای شەڕێک بە فەرماندەیی کاک ڕەحمان شۆکە“ بە ھۆی خۆمپارە باران و، دوای پاشەکشەی پێشمەرگەکان لە پڕ خۆمپارەیەک دەکەوێتە نێو پێشمەرگەکان و ھەمزە گۆرانی فەرماندە بە سەختی بریندار دبێت. ئەو داستانە درێژەو چۆنییەتی بریندار بوونەکەی و ڕزگار بوونی سەر سووڕ ھێنەرە، ئەوە کە پێشمەرگەکان وا دەزانن شەھید بووە. لە کاتی خۆیدا بەڵێنیم داوە بیگێڕینەوە.\nتەنیا مەبەستم ئەوە بوو بڵێم ھەر ھەنگاوێک دەبڕین لە سەر ئەو خاکە بیرەوەری بەرگری و خوێنێک ھەیە…\nبا بەس بێت و ھیوادارم ڕازی بن.\nھەموو پەیامەکانی ڕۆژھەڵات دەبـن بە شانازی و گەورەترین خەڵات بۆ پێشمەرگەکانی ئەو مێژووە.\nسوپاس و خۆشەویستیم بۆ ئێوە ناتوانم ھیچ دەربڕم…\nوێنەی پۆلێک پێشمەرگە.\nئەوەی ئاوڕی داوەتەوە وابزانم کاک مەحمەد ئەراک بێت.\nھەر لە لای ڕاست ڕا خۆم بە باڵتۆی سلوێرەوە. باقی ھاوڕێیان دەناسمەوە.\nسڵاو بۆ ڕووحی شەھید سەعدوون ماڕەغانی\n، سمائیل قووڵەسوێروی\nو تۆفیق مارەغانی.\n(گەڕانەوە) وەرزی دووھەم/ بەشی ١٢\nدرێژەی: بەشی ١١\nتا درەنگانی شەو نێوە نێوە دەنگی تەقینەوەکان بەردەوام بوو. ئەو شەوە خەو نەچۆ چاوی داگیرکەران. وردە وردە مانگ بەرەو ئاوا بوون بوو لە نێو کزە بایەکاندا لە گەڵ سەمای گەڵا دارەکان ھێدی ھێدی بەرز دەبووینەوە. بە نزیک قەڵاتی میراوێ“دا کە بە سەر ناوچەکەدا دەڕوانێ بەرەو ھەڵۆو پڕکانیان بەڕێوەین. لێرە ناوچەکە لە تاریکیدا دیمەنێکی جوان دەنوێنێ، تا چاو ھەتەر دەکات ڕوناکی گوندەکانی ناوچە بە تایبەت دم چۆم و بەری ڕەبەت دیارە.\nشەوی ٨/٣/١٣٧٠/ یە….\nھیوا بە ڕزگاری و باوەڕ بە مافە ڕەواکانی گەلی خۆمان، خۆشەویستی خەڵک بۆ پێشمەرگە، ھەوێنی مانەوەو بەرنگارین بەرامبەر بە داگیرکەرانی کوردستان.\nئەو ماوە تیمەکانی پێشڕەو بە وریایی تەواو بەرەو شوێنی دیاری کراو دەڕۆن.\nدەتوانین شوێنی مانەوە بە چەند سەعاتێک ببڕین، بەڵام ھەنگاوەکانن پڕن لە ئازار و بڕینی ھەورازەکان.\nئێوارەکەی لە مەیدانی شەڕدا بە نێو ئاور بارانێکی توند کە تەواوی ناوچەکەی داگرتبوو دوور کەوتبووینەوە، تەواو ھیلاک ببووین. ھەر ئەو ئێوارەش لە نێو گوند بە پەلە نان خواراو، نان و پێخۆر کۆکرایەوەو لە گوند دەرکەوتین.\nلە کاتی ڕێگا بڕین دوای چەند جارێک پشوو دانی کوورت لەبەر ھەوای ساردی ناوچەکە بە پەلە دەکەوتینەوە ڕێ.\nلێرە لادەدەم روداوێک دەگێڕمەوە\nئەو ناوچە چیای بەرزی گۆمێ“ بە سەریدا دەڕوانێ. دوژمن کەمتر دەتوانێ خۆی لێ بدات. کاتی خۆی لێرە بیرەوەری شەڕێکم بۆ گێڕاونەوە کە دەگەڕایەوە بۆ ساڵی ١٣۶٧-دوای شەڕ و شکانی ئابڕووچوانەی دوژمن سەعات ١١ی بەیانی لە ناچاری بە تیژە باسکە ڕووتەنەکاندا کە وەک پشتی مار وان سەرکەوتین بۆ سەر چیای گۆمێ“ ھەر لەوێش سەنگەرن گرت و بەڵێنن بە یەکتردا کە دوژمن ھێرشی پێچەوانەی ھێنایەوە ببین بە پاڵەوانی گەلی خۆمان و نابێ تاکە فیشەکێک بە ھەدەر بدەین. ئەو ڕۆژە بیرم ناچێتەوە کە فەرماندە خدر میراوەیی“بە بزەوە ھاواری دەکرد بە ھەموو جاش و پاسدارەکانی میراوێ و ناوچەکە ناتوانن دەرەقەتی ئەو چوار کەس(ە)بێن. ئەو باوەڕ بە خۆ بوونە دەبوو بە غروور و دەچۆ قووڵای دەمارەکانن. ئێستاش باوەڕم وایە چوار کەس بی و شەھید ھەمزە گۆران و کەریم کۆدەڵەیی لە گەڵتدا بە شاخەوە بن، میراوەیی فەرماندەرت بێت دوژمن ھەر دەبێ زەلیل و داماو بێت. نازانم بۆ بیرم ناچێتەوە! شەوەکەی زۆر سارد بوو خەوم لێ نەکەوت. لای بەیانی تیشکی ڕۆژ گەرمی بە گیانی سڕ بووم دا بوو! ئەھھا با بیرم نەچێتەوە تەواوی گوندەکان بە نیرو“ی دوژمن تەنرابوون نان و پێخۆر تەواو ببوو ھاتبووین تا بگەڕێینەوە بۆ قەندیل، ئاخر چەند ڕۆژێک بوو ڕێژیم ھێزی کۆدەکردەوە نەک ھەر ئەوە چەند کەسێکی بۆ جاسووسی بە بیانووی جۆراوجۆر بە ناوچەکەدا بڵاو کردبۆوە. ڕۆژەکەی بە درێژایی شەوەکەش سەرم دێشا زۆر، وەک باسم کرد ئا لەو کاتەدا خەوم لێ کەوت! نازانم چەند خەو چۆ چاوم…خەونم بینی! لە خەونەکەمدا لە سەر کانی“یەک خەریکی ڕیش تاشین بووم! لە پڕ رایانچڵکاندم ھەستە دەورەن گیرا. وای کە ناخۆش بوو! کە ھەستام ھەموو گیانم دەلەرزی. ھەر ئەوەندە فریا کەوتین ڕەخت و تفەنگی بە شاناندا بکەین، کە شەڕ ڕوویدا. لە دوژمن فەرماندەیەک کووژرا، دوو بارگینی جوان کەوتنە دەست ئێمە. ھەر وەک باسم کرد، وابوو لە شوێنێکی زۆر نەگوونجاو مابووینەوە، بڕیار بوو کە ئێوارە ھات بە دەشتی وەزنێ“دا بەرەو قەندیل بگەڕێینەوە نەکراو تووشی ئەو شەڕە بووین. دوای شەڕەکە ھەتا لای ئێوارێ برسی و تینوو بە چیای گۆمی“وە ماینەوە….\nوا دیارە تا ئەو ڕوداوەم بەڕێوە بۆ گێڕانەوە لە شوێنی مانەوە نزیک بووینەوە. ڕاستە من خەیاڵ بردوومی وا دەگەینە نزیک شوێنی مانەوە. دیارە با ئەوە بڵێم: ئێمە دوای ئەو شەڕە تازەی ئەو ئێوارە، ئەو شوێنە کە ھاتین لێی ماینەوە لە باری نیزامی“یەوە بۆ مانەوە گوونجاو نەبوو، بەڵام: باڵا دەستی ھێزی پێشمەرگەو زەبوونی دوژمن زۆر حیسابی بۆ ڕوون کردووینەوە.\nلە نێوان گوندەکانی ئەحمەد بریو-گردێنە کە دیارە گردێنە زیاتر چۆڵ بوو، ماینەوە. شەوێکی بەھاری بوو لە دۆڵێکدا لە نزیک خووڕەی ئاوێک ماینەوە. تیمێک پێشمەرگە ڕەوانە کران بۆ بەرزاییەکی پشت خۆمان کە لەوێوە بۆ بەیانییەکەی دەیان توانی ناوچەکە بخەنە ژێر چاوەدێری. پێشمەرگەکان ماندوو ببوون ھەموو ھیلاک بووین کە ویستم پاسەوانەکان دیاری بکەم ھەرچی دەچوومە لای نارازی بوو!\nدوای چاک کردنی شوێنی خەوتن پاسەوانەکانی شەوم دیاری کردن. دوای ئەو ھەموو تەق و تۆقە ئێستا دنیا بۆتە گۆمێکی مات و مەند. جار جار خەیاڵ دەتبات! تۆ بڵێی ئازادی چی بێ دوای ئەو ھەموو ئازارە پێی ناگەین.\nلەو دەڕەدا لە ھەناسە بایەکان زیاتر تەنیا ئەوانە لێرەن کە سەرکێشی بە ژیانی خۆیانەوە دەکەن.\nشەوێکی ساردی دیکە بۆتە ھۆی تۆرانی خەوی ئێمەی ماندوو، چاوەڕوان دەبین تا ھەوا ڕوناک بوون. بڕیار وایە سبەی تا ئێوارە لێرە بمێنینەوە دەبێ چاوەڕوانی خۆر بکەین.\nتۆ بڵێی سبەی چی ڕوو بدات.!\nئەو ڕێگایە دەمێکە بە خوێنی پێشمەرگە سوور بووە\nکێ دەڵێ سبەی پێشمەرگەیەکی دیکە بەرگی سوور ناپۆشێ! ھەر واش بوو….\nبۆ بەیانی پێشمەرگەیەکی دیکە دوور لە چاوەڕوانی شەھید دەبێ!\nبە ڕەفیقەکەم گووت: چی بوو؟ بە دەنگێکی لەرزۆک و شکاو گووتی: شەھید بوو ئەی ھاوار دووبارە خاک بە خوێن سوور دەبێ.\nبۆ بەشی داھاتوو و چۆنیەتی ڕوداوی شەھید بوونەکە.\nسوپاس بۆ لایک و کۆمێنتەکانتان ئازیزانی من.\nبوونی ئێوەیە وا دەکات بەردەوام بین، تکایە ئەو مێژووە لە بیر مەکەن.\n(گەڕانەوە)وەرزی دووھەم/ بەشی ١٣\nدرێژەی بەشی ١٢\nلە پڕ پێوەندی بێسیمی نەما\nزۆر چاوەڕوان مامەوە لە پڕ گوتی شەھید بوو….\nدوای سستی و بێ حاڵییەکی زۆر بەشێک لە نزیک جۆگەکە و ھێندێک لە نێو ڕەمەندو گاشە بەردەکان دابەش ببووین بەشێک تفەنگەکانیان خستبۆ بن سەر، ھێندێکی دیکە لە پەنا خۆیان درێژیان کردبوون.\nتەزووی بایەکی سارد وردە وردە دەستی پێ کردو حەجمینی لێ بڕیبووین.\nباس کردن لە سەرما بە لەشی شەڵاڵ لە ئارەقە دەبێ چ ھەستێکی ناخۆش بێت! ھێندە دووپات دەبنەوە ئەو شەوانە ڕاھاتووین. چاکم بیر ماوە ئەوەندە شەکەت و ماندوو بووم، ئەوەندە ترسا بووم ئەوەی تین بێ نەمما بوو.\nلە گەڵ ئەوەش ھەستم دەکرد ئەرکێکی شۆڕشگێڕانە و ئازایانە بە ڕوو سووری لە سەر دەستی ئێمە بە ئاکام گەیشتووە. ئەگەر شەوی پێشتر لە نێوان بیر کردنەوەو دڵە ڕاوکێدا ھیلاک و کز ببووم ئەوە ئەم شەو تەنیا بۆ ئازاری جەستە ھاوار دەکەم…..\nھەست دەکەم دڵم خۆشە لە پەنای متمانەیەک کە پێم کراوە وەک لاوێکی پێشمەرگە ئاسوودەم. ئیدی ڕۆژانی داھاتوو چۆن دەبن ئەوە شتێک نییە من بیری لێ بکەمەوە.\nئەو ھەستەی من بۆ تاک تاکی ھاوسەنگەرەکانم لە جێگای خۆیەتی لە نێو خەڵکی خۆمانداین و پشت و پەنای یەکتر. ئیدی شۆڕش لە سەر ئەرزی واقع دەکرێ و نابێ چاوەڕوانی قەزاو قەدەر بیت جا نازانم لێم تێدەگەی…!\nتۆ بڵێی ھەموو ئەو پێشمەرگانەی دەچن بۆ مەیدانی شەڕ بیر لە تێدا چوون نەکەنەوە! دەبێ بڵێم: ناچاری…بەڵێ ناچاری\nئەوەی ئێمە داوای دەکەین نامانەوێ بە خوێن ڕشتن بنیاتی بنێین، ئەوە داگیرکەرانن بۆ مانەوەی خۆیان و بەردەوامی سیاسەتی داگیرکاری تەنیا زمانی شەڕ دەزانن! تۆش یا بە داگیرکاری ڕازی بە یا کە ڕازی نیت و کۆیلەیی ئەوان قەبووڵ ناکەی دەبێ شەڕ بکەی! ئەوە ھەموو فەلسەفەی شەڕی گەلی کوردە لە گەڵ داگیرکەران.\nشەوەکەی ھەر بە گەیشتنن زوو خەوم لێ کەوت. بەیانی کە خەبەرم بۆوە ھەستم دەکرد ھەموو گیانم دێشێ. ویستم بسووڕێم و، ڕاست ھەر لەبەر تیشکی خۆرەکە بخەومەوە ھەر بەو جووڵە کردنە ھەستم بە تەڕایی کرد-دە پشتێندەکەم“دا درێژ ببووم، کە دەستم کووتا تەواو شان و بەشی خوارەوەم تەڕ بوو. ئەی ھاوار ئەدی بۆ ھەستم بە ھیچ نەکردووە! بە زەحمەت ڕاست بوومەوە دەبینم شوێنەکەم جۆگەی ئاوەکە بوو کە تەڕایی تێدا مابوو جا ئەوە چۆن وەخەبەر نەھاتووم ھەر خوا دەزانێ.\nھەستام بە بێ حاڵی شوێنەکەم گواستەوەو سەر لەبەر خەو دایگرتمەوە تا کاتێک مەحمەد“بانگی کردم ئەوە ھەتا کەنگێ….خەبەرم بۆوە لای نیوەڕۆ بوو.\nزۆربەی پێشمەرگەکان ھەستابوون دوو دوو و سێ سێ بگرە زیاتریش سەر گەرمی قسەو باس بوون.\nدنیا ئارامە…نەرمە بایەک ھێدی ھێدی بە دۆڵەکەدا دەھات و جار جار گیاکانی ڕادەژاند.\nچەند ڕۆژێک بوو کاتی ئەوەن نەببوو جارێک پێیەکانن بشۆین شەوانە ھەستت بە بۆنی ناخۆشی گۆڕەوەی و پێڵاوەکانت دەکرد، ئیدی ئێستا دەرفەت بوو ھەر بۆیەش زۆربەی پێشمەرگەکان لە دم ئاوەکە بوون و شڵپە شڵپی ئاو بوو.\nھەر چاوت دەگێڕا لیباس و جامەدانە بوون ھەڵخرا بوون. دووکەڵی ئاگر بڵاو ببۆوە بە کورتی دوای چەند شەوو ڕۆژێک ھەڵبەزو دابەز وا لێرە بە ئەرخەیانی ڕۆژێکی خۆش بە سەر دەبەین.\nئەوەی بیرم مابێت! ئائا تەواوە…دوای نیوەڕۆ بوو کاک کاوە بەھرامی و کاک حەمە نارستی بانگیان کردم بچم بۆ لایان. ئەوە بوو، بەرەو لای ئەوان ڕۆیشتم کە گەیشتمە لایان دوای چاک و چۆنی کاک کاوە چەند کاغەزێکی لە پێش بوو دانیە دەستم، گوتی: قەراری تەماسی بێسیمی“ھەیە، وا دیار بوو بە پەیام لە ڕادیۆ دەنگی کوردستان“پەیام ھاتبوو کە پێوەندی بگرین(زۆر دڵنیا نیـم لە پەیامەکە) زۆر باش…قەرار ئەوە بوو چەند کەسێک خۆمان ببەستین و بڕۆین بۆ لووتکەی ئەو چیایەی دەکەوتە بەرامبەر خۆمان. زۆر چاوەڕوان نەمامەوە کاغەزەکانم ھەڵگرت و ڕۆیشتین. لە سەر کاغەزەکان چۆنییەتی عەمەلیاتەکە نووسرا بوو. لەوێ کە پێوەندییەکە وەردەگیرا ئەوە دوای باس لە حاڵی خۆمان بە درێژی چۆنییەتی عەمەلیاتەکەیان بۆ بخوێنینەوە، جا دەبێ ئەوان یادداشتی بکەن و بکرێت بە ھەواڵ. با ئەوەم لە بیر نەچێت ئەو چەند کەسە لە بنکەکانمان لە شیوەڕەز ڕا ھاتبوون بۆ سەر لووتکەی چیای مامەندە. ئەو ھەواڵە لەوێوە جارێکی دیکە ھەر لە ڕێگای بێسیم“دەنێردرا بۆ کومیتەی شارستان کە لە بۆکریسکان“بوو لە بناری قەندیل. ئەو بەھارە ھێشتا تەنیا لکێک“ لە پێشمەرگەکان گەڕابوونەوە بۆ شیوەڕەز. بەڵێ: لەوێوە دەکرا بە ھەواڵ و دەنێردرا بۆ بەشی ھەواڵ بۆ ڕادیۆ دەنگی کوردستان.\nگەیشتینە شوێنی خۆمان چەند جارێک ھەوڵمدا ھیچ دەنگێکم بۆ نەدەھات، جار جار ھەڵدەکشام بۆ سەر شاخەکان ئەوە بوو لە پڕ دەنگێکم بۆ ھات.\nبانگم کردەوە: شاخەوان… شاخەوان..گوێت لێم(ە)…\nلە پڕ…گوێم لێی ئەو کاتەت باش.\nئەوە یەکەم پێوەندی بوو ھەر بە پەلە پێوەندیم کرد بە کاک حەمە نارستی“پێم گوت: ئەوان ھاتوون و لە پێوەندی داین.\nئەوان سێ کەس بوون\n١-ئەحمەد بەرزگەر(کونەمشکەیی)٢-حوسێن مەلا زوورار ٣- رەحمان ڕەجەب.\nبەو جۆرە لە گەڵ دوو کەسیان ئەحواڵ پرسی و لە کاک ئەحمەد پرسیارم کرد ئاخۆ ماڵی بابم چۆنن و چ خەبەرە.\nبە دڵێکی خۆش گوێم لە دەنگیان و باس و خواسی ئەوان بوو. دواتر باسی دۆخی خۆمان و چی ڕوویداوە کرا. زۆر خۆشحاڵ بوون بە سەرکەوتنی ئێمە و سەلامەتی-مان.\nلای ئەوان وەک بیرم مابێت بایەکی توندی دەھات. ئەو جار دەبوو عەمەلیاتەکەیان بۆ بخوێنمەوە\nئامادە بوون و قەڵەم و دەفتەر بەر دەست. ماوەیەکی باشی خایاندو بەرەو تەواو بوون بووین. لە گەڵ کاک کاوەش قسەم کردەوە کە ھەموو شتێک باشە خۆ شتێکی دیکە نەماوە پێیان بڵێم؟\nوا دیارە ھەموو شتێک تەواوە!\nکاتی ماڵئاوایی لە یەکتر بوو، لە پڕ بێسیم بێ دەنگ بوو!! لێکدا لێکدا بانگم دەکرد جواب نەبوو! ڕاستی دڵم ھیچ سیگناڵێکی ناخۆش نادات.\nخایاندی و من ھەر دڵم خۆش بوو و چاوەڕوان بووم!\nلە پڕ دەنگێکی شکاو لەرزۆک لەو دەنگانەی زوو دەزانی شتێک ڕوویداوە گوتی: مین“تەقییەوە!\nچۆن چی بوو؟ بەداخەوە کاک ئەحمەد بە سەختی بریندارە و ھیچ ئومێدێک نییە بۆوەی لە ژیان دا بمێنێتەوە….\nئیدی ھەواڵێک کە ڕایچڵکاندین تا بڵێی خەماوی و دەستن بەردانەوە…ئاخر بۆ وا بە ھاسانی! ئێوە خەریکی چی بوون! بە ناچاری پێوەندیم بە ھاوڕێیان کردو پێم گووتن: بەداخەوە یەکێکیان بە سەختی بریندارە…\nباشە بە چی؟\nبەداخەوە کاک ئەحمەد کەمێک دوورتر لەوان دەستکاری مین“دەکات کە لەو کاتەدا لە دەستیدا دەتەقێتەوە.\nبێ دەنگی دایگرتین و کەس ھیچی لە دەست نایە. زۆر نابات کاک ئەحمەد بەرزگەر شەھید دەبێت.\nکاک ئەحمەد پێشمەرگەیەکی ئازاو چاو نەترس بوو ئەو چەند ساڵە کە جارێکی دیکە ببۆوە پێشمەرگە لە زۆربەی شەڕەکانی ناوچەی سەردەشت بەشدار بوو. ئەوەی کە زۆر جێگای نیگەرانی و پەرۆشی بوو بۆ ھەموومان خاوەن ژن و منداڵ بوو و ماڵەکەی لە بناری قەندیل وێڕای دەیان بنەماڵەی نەدار بەڵام سەربەرز لە ژێر چاردێک دا دەژیان. ئیدی لێرەوە تەرمی کاک ئەحمەد دەبردرێتەوە تا بنەماڵەکەی دوا ماڵئاوایی لێ بکەن…\nپاش ماوەیەک چەند پێشمەرگەیەک بە ھاواریانەوە دەچن و جەنازەکەی دێننەوە بۆ شیوەڕەز\nدوای ئەوەی ژن و منداڵەکەی دێن لە نێو خەم و کۆستێکی گەورەدا ماڵ ئاوایی لێ دەکەن. جەنازەکەی بەڕێ دەکرێ بۆ بەرقسڵ و لە نێو پۆلە شەھیدەکەی ئەو گۆڕستانە بە خاک دەسپێردرێ. ئەوەندەی من بزانم یەکەم شەھیدی ساڵی ١٣٧٠ بوو. دوای ئەوە ڕووداوی زۆر تاڵ ھاتن و ڕۆژانی ناخۆش و زەبری بە ژانن تاقی کردنەوە کە دواتر باسی دەکەم.\nھەر ئەو ئێوارەیە کە ھاتینەوە لای ھاوڕێیان لە نێو خەم و پەژارەیەکی زۆر دا ئێوارەکەی بڕیار درا بگەڕێینەوە.\nئەوە بوو بڕیاری کۆتایی دراو بۆ شەوەکەی بە نێو دەیان مۆڵگەی دوژمن دا ھاتینەوە سەر سنوور و دوای بڕینی ڕێگایەکی دوور و سەخت گەڕاینەوە بۆ بنکەکانمان بۆ شیوەڕەز.\nسڵاو بۆ ڕوحی شەھید ئەحمەد کونەمشکەیی و ھەموو شەھیدانی ڕێگای ڕزگاری\nوێنەی شەھید ئەحمەد بەرزگەر دیاری کراوە.\nشەھید ئەحمەد بەرزگەر\nشەھید ڕەسوڵ عەزیزی\nمەحمەد مام ئاغا.\nرووداوەکان تەواو بوون تا بیروەریەکی دیکە سوپاس بۆ ئێوە خۆشەویستان.


فەرماندەی هێزی نیمری سەر بە روسیا/فیرقەی 25، عەمید سوهەیل حەسەن، سەردانی هێزەکانی دەکات لە ناوچەی نێوان رەققە و دێرەزوور. [خاوەنی وێنە: ئاننا]\nبه‌گوێره‌ی چالاکوانێکی ناوچەکە، چەند هێزێکی گەورەی پشتیوانی روسیا و چەند میلیشیایەکی سەر بە رژێم لەم چەند هەفتەیەی دواییدا گەیشتوونەتە شاری دێرەزوور و دەوروبەری و رەققە و دیمەشقیان جێهێشتووە کە پێشتر لێی جێگیربوون.\nچالاکوانێكی دێرەزوور، جەمیل عەبد بە دیارونای وت هاوکات، ئامادەیی سوپای پاسدارانی شۆڕشی ئیسلامی ئێران و ئەو میلیشیانەی هاوپەیمانی ئێرانن لە شاری دێرەزوور کەمدەبێتەوە.\nوتی پاسداران و میلیشیا هاوپەیمانەکانی ماوەیەکە ئامادەییان لە شارەکانی مەیادین و شارۆچکەی ستراتیژیی ئەلبوکەمال له‌سەر سنوور، بەهێزدەکەن.\nوتی لە چەند هەفتەی رابردوودا بزاوتی سه‌ربازیی گەورەی روسیا بینراوە، له‌وانه چوونەناوەوەی دەیان هێز بەپشتیوانی تانك و زرێپۆشی سەربازی بۆ نێو شاری دێرەزوور و دەوروبەری.\nکاروانێك کە ئامێری سەربازی و لۆجستی دەگوێزێتەوە بۆ میلیشیای لیوای قودسی سەر بە رژێم كه له‌لایه‌ن روسیاوه پشتیوانی ده‌كرێت، دەچێتە نێو شاری دێرەزوورەوە. [خاوەنی وێنە: فورات پۆست]\nبڵاوکراوەی خۆجێی دێرەزوور 24، لە 7 تەمموز رایگەیاند کە کاروانێکی سەربازیی گەورەی روسیا نزیکەی 30 تانك و 20 پاس و پیکاب لەگەڵ چەکی ئۆتۆماتیکی دژە فڕۆکە هاتوونەتە نێو شاری دێرەزوورەوە لە ناوچە گوندنشینەکانی رەققەوە.\nئەوە چوارەمین کاروانی روسیا بوو لەماوەی هەفتەیەکدا لە ناوچە گوندنشینەکانی رەققە بکشێتەوە.\nعەبد وتی گەیشتنی هێزەكانی روسیا و میلیشیا هاوپەیمانەکانیان بۆ ناوچەکە لەکاتێکدا نائامادەیی هێزی پاسداران و میلیشیاکانی هاوپەیمانی ئێران تێبینیدەکرێت.\nوتی میلیشیاکانی هاوپەیمانی ئێران کە لەو ناوچەیە چالاكن بریتین له لیوای زەینەبیون و حیزبوڵڵای لوبنانی و هه‌روه‌ها حەیدەریون کە میلیشیا عێراقیەکانی سەر بە ئێرانی وه‌ك کەتائیب حیزبوڵڵا و عەسائیب ئەهل حەق و رێکخراوی بەدریش له‌خۆده‌گرێت.\nبارگرژیەکانی نێوان روسیا و میلیشیاکانی هاوپەیمانی ئێران\nبارگرژیەکان لە گەڕەکی جەمعیەت رەسافەی دێرەزوور پەرەیانسەند، کە لە کەناری شارەکەیە، ئەوکاتەی ئەندامانی کەتائیب حیزبوڵڵا کە لەوێ جێگیربوون ئەندامانی میلیشیای سەر بە هێزەکانی بەرگری نیشتمانییان دەرکرد، کە میلیشیایەکی سەر بە رژێمە و نزیکە لە هێزەکانی روسیاوە.\nعەبد وتی: "گەڕەکەکانی جەمعیەت رەسافە و قوسور له دێرەزوور لەو ناوچە زۆر کەمانەی نێو شارەکەن کە هێشتا لەژێردەستی پاسداراندان."\nوتی هێزەکانی روسیا دەیان ئەندامانی میلیشیای لیوای قودسی سەر بە رژێمیشیان گەیاندە دێرەزوور، کە دەستیانکرد بە جێگیربوون لەو ناوچانەی پێشتر لەلایەن ئەو هێزانەوە کۆنترۆڵکرابوون کە سەر بە پاسداران بوون.\nعەبد وتی ئەندامانی میلیشیای لیوای قودس ئەرکی پاراستنی کێڵگەی نەوتی وەردیان پێسپێردراوه، لە خۆرهەڵاتی دێرەزوور، دوای ئەوەی روسەکان و هێزەکانی هاوپەیمانی روسیا پێشتر لەم مانگەدا لەدەستی هێزەکانی رژێمی سوریای هاوپەیمانی ئێرانیان سەنده‌وه.\nوتی روسەکان و هێزەکانی هاوپەیمانی روسیا لە چەندین ناوچەی خۆرهەڵاتی بادیەی سوریاش (ناوچەی بیابان) جێگیربوون هەتا دەگاتە بیابانی حومس.\nعەبد وتی میلیشیایەکی نوێ پێکهێنراوە بۆ پاراستنی کانەکانی فۆسفات، کە لەلایەن روسیاوە کۆنترۆڵکراون بەگوێرەی چەند گرێبەستێك کە ماوەیان چەند دەیەیەك درێژە.\nوتی لە ئاکامی جێگیرکردنی هێزەکانی ئەمدواییەدا، هێزەکانی روسیا توانیویانە بەشێوەیەکی بەهێز بنکەکانی هێزەکانیان و میلیشیا هاوپەیمانەکانیان لە ناوچە گوندنشینەکانی رەققە ببەستنەوە بەوانەی ناوچەی دێرەزوور و بیابانی حومسەوە.\nوتیشی: "ئەم هەنگاوە جوڵەی میلیشیاکانی هاوپەیمانی ئێرانی بەشێوەیەکی زۆر سنووردارکردووە."\n'نیگەرانی قووڵ' دەربارەی سنوورداركردنی چوونه ناوه‌وه\nجیا لەوە، یەکێتی ئەوروپا یەکشەممە (12 تەمموز) "نیگەرانی قووڵ"ی دەربڕی لە هەنگاوێکی نەتەوە یەکگرتوەکان بۆ داخستنی دەرچەی کۆمەكی مرۆیی بۆ نێو سوریا.\nئەنجومەنی ئاسایشی نەتەوە یەکگرتوەکان شەممە بڕیارێکی دەرکرد بۆ دەستپێکردنەوەی کۆمەکی سنووربڕ بۆ نێو سوریا -- بەڵام تەنیا دوای ملدان بۆ فشاری روسیا بۆ وەستاندنی لەڕێی دەروازەی سنوریی باب سەلامەوە، کە دەچێتە سەر ناوچەی حەلەب لە باکوری سوریا.\nسەرۆکی دبلۆماتکارانی یەکێتی ئەوروپا، جۆزێپ بۆرێڵ و کۆمسیاری بەڕێوەبردنی قەیران، جانێز لێنارکیك وتی رێگەدان بە تەنیا یەك دەروازە بەربەست لەبەردەم گەیاندنی کۆمەكدا دروستدەکات.\nبۆرێڵ و لێنارکیك لە بەیاننامەیەکی هاوبەشدا وتیان: "جێگەی نیگەرانی قووڵە کە ئەو بڕیاره‌ی دوای چەند ڤیتۆیەکی دووبارەی روسیا و چین درا تەنیا رێگە بە یەك دەروازەی سنووری دەدات لەکاتێکدا پێشتر دوو دەروازە بۆ نەتەوە یەکگرتوەکان هەبوون."\n"ئەم رێچکە نابنیاتنەرانەیەی هەندێك لە ئەندامانی ئەنجومەنی ئاسایش زیاتر جێی داخە چونکە لەمکاتەدا پێداویستیەکان زیاترن و لە چوارچێوەی پەتای ڤایرۆسی کۆرۆنادا."\nرێگەدان بە گواستنەوەی بەردەوامی کۆمەك بۆ سوریا، سیستمێك کە لە 2014وە لەکاردایە، شەوی هەینی ماوەی بەسەرچوو دوای ئەوەی مۆسکۆ و پەکین دەسەڵاتی ڤیتۆیان بەکارهێنا و دواتر ئەنجومەنی ئاسایشیش پێشنیازێکی جێگرەوەی روسیای رەتکردەوە.\nبە په‌سه‌ندكردنی پێشنیازەکەی ئەڵمانیا-بەلجیکا رۆژی شەممە، دەروازەی سنوریی باب هەوا لە سنووری باکوری خۆرئاوای سوریا لەگەڵ تورکیا بۆ ماوەی ساڵێك کراوە دەبێت، تا 10 تەمموز 2021.


دوو کاتژمێر لە زیندانی ئاکرێدا\nپاره‌وسه‌رمایه‌یه‌کی زۆر. ڤێلا و کۆشک و ته‌لارێکی شاهانه . سێکس و ڕابواردنێکی ڕاسپۆتینیانه . کاره‌که‌رو نۆکه‌رێکی بێ ئه‌ژمار. چۆن که‌وتمه ناو ئه‌م نازو نیعمه‌ت و به‌هه‌شتی سه‌رزه‌وه‌ییه‌وه، ئه‌وه ده‌بێت باشترین ڕۆمانووس به‌کرێ بگرم تا ئه‌و ڕووداو و وه‌رچه‌رخانه مێژووییه له ژیانی مندا بکاته ڕۆمانێک که هه‌موو گه‌لانی جۆراوجۆری دنیا تامه‌زرۆی خوێندنه‌وه‌یبن . ئێستا له‌م ژیانی به‌هه‌شت ئاسایه بێزار بووم . خۆشی و چێژی ژیانیش له به‌هه‌شتدا سنووری دیاریکراوی خۆی هه‌یه. ناکرێت تۆ هه‌ر دابنیشت و هه‌موو شت له به‌رده‌م و ده‌ستدا ئاماده بێت . هه‌ر ڕۆژه‌ی 72 جار سێکس له‌گه‌ڵ حۆری و قۆڕیدا بکه‌یت . شان دادان له نێوان جۆگه‌ی هه‌نگوین و شه‌رابدا، خه‌وتن له‌ژێر سێبه‌ری هه‌زاران دره‌ختی به‌رداردا. ڕازاندنه‌وه‌ی سه‌د جۆر خواردن له سه‌ر سفره‌ی 3 ژه‌مه‌که‌ت و زۆرشتی تریش، ئه‌مانه هه‌موویان مرۆڤ بێزار ده‌که‌ن . ژیان له‌م به‌هه‌شته‌دا دووباره بوونه‌وه‌یه . له دووباره بوونه‌وه‌ش خراپتر، ته‌مه‌ڵکردن و کارنه‌کردنه . له ژیانی ئه‌م به‌هه‌شته، که به‌پاره‌و سه‌رمایه‌که‌ی خۆم دروستمکردووه، به‌ته‌واوه‌تی وه‌ڕس و بێزار بووم. بێزار بوونیش، نه‌خۆشی خه‌مۆکی به‌دوای خۆیدا ده‌هێنێت . ئه‌و نه‌خۆشییه خه‌مۆکییه نه‌عله‌تییه، به‌درێژایی ژیانم لێم جودا نه‌بۆته‌وه، به‌ڵام ژیانی ته‌مه‌ڵانه‌ی ناو ئه‌م به‌هه‌شته ده‌ستکرده‌شم، هه‌زاران قات باری ئه‌م نه‌خۆشییه‌ی له سه‌ر مێشک و ده‌رونم سه‌نگینتر کردۆ‌ته‌وه . ده‌ترسم له نه‌کاودا بمرم . مردنیش واته کۆتایی ئه‌م به‌هه‌شته و له‌ده‌ستدانی هه‌تا هه‌تایی پاره، کۆشک و ته‌لارو ژنه‌کانم. تارمایی مردن له ناو ئه‌م نه‌خۆشییه خه‌مۆکییه‌مدا به‌دی ده‌که‌م . تا هه‌نوکه نه‌مبیستووه نه‌خۆشی خه‌مۆکی مرۆڤ بکوژێت، به‌ڵام بیستومه که له هه‌موو خۆشییه‌کانی ژیان بێبه‌ریت ده‌کات . زۆرکه‌سیش که دووچاری ئه‌م نه‌خۆشییه بوون، بۆ ئه‌وه‌ی  لێی ڕزگارببن، چاره‌یه‌کیان له‌به‌رده‌مدا نه‌ماوه و په‌نایان بۆ خۆکوشتن بردووه . ئه‌ی فلادمیر مایکۆفسکی شاعیری گه‌وره‌ی ڕووسی، ئه‌ی سادقی هیدایه‌تی چیرۆکنووسی ئێران و زۆریتریش له ناودارانی جیهان، بۆڕزگار بوون له نه‌خۆشی خه‌مۆکی خۆیان نه‌کوشت ؟ . نه هێشتا زووه بۆ ئه‌م په‌رچه‌کرداره شێتانه‌یه . ئه‌وانه هیچ کۆشک و ته‌لار و سه‌رمایه‌یه‌کیان نه‌بوو . من به‌پێچه‌وانه‌وه، هه‌موو شتێکم هه‌یه، ته‌نها قه‌ڵه‌م و ده‌موپلی ئه‌وانه نه‌بێت . قه‌ڵه‌م و ده‌م و پلی قسه‌کردنیش بۆخۆی سه‌رمایه‌یه‌که، به‌ڵام له شه‌یتان بازاڕی ئه‌مڕۆدا تورێکی قوڕاوی ناکات . گرنگ ئه‌وه‌یه هه‌وڵه‌کانم به‌رده‌وام بێت بۆ ڕزگار بوون له‌م نه‌خۆشییه . هه‌وڵی دیکه‌م زۆرداوه، به‌ڵام بێسه‌رئه‌نجام بوون . هه‌موو ڕێگه‌یه‌کی خراپم تاقیکرده‌وه . به ئاره‌زووی خۆم مرۆڤم کوشت، ئه‌شکه‌نجه‌مدان . هه‌موو شێوه‌کانی ئه‌شکنجه‌دانی مرۆڤم به‌کار هێناو ته‌نانه‌ت ئێستا پرۆفیشناڵترین که‌سم له‌و بواره گرنگه‌ی ژیانمدا . ئازارو ئه‌شکه‌نجه‌دانی مرۆڤی بێده‌سه‌ڵات، له سێکسکردن چێژی زیاتری لێوه‌رده‌گرم. ئازاردانی مرۆڤ، به هه‌موو خۆشی و چێژه‌کانییه‌وه، نه‌یتوانی کۆتایی به نه‌خۆشی خه‌مۆکییه‌که‌م بهێنێت . ساڵێک پێش له ئێستا، یه‌کێک له کاره‌که‌ره‌کانم،که خه‌ریک بوو سفره‌ی نانخواردنی به‌یانی بۆ ده‌ڕازاندمه‌وه، پێی ووتم " گه‌وره‌م، شتێکی تازه هاتووه‌ته بازاڕی وڵاته‌که‌مانه‌وه و به گه‌وره‌و بچووکی خه‌ڵکی ئه‌م شاره،سه‌ریانتێکردووه‌و وه‌ک ته‌له‌فزیۆن سه‌یری ده‌که‌ن ". پرسیارم لێکرد " ناوی ئه‌و شته چییه ؟ " . " گه‌و‌ره‌م کۆمپیوته‌ر " . یه‌کسه‌ر فه‌رمانمدا به کاره‌که‌رێکی دیکه‌م که سه‌ری له شتومه‌کی ئه‌لکترۆنیات ده‌رده‌چوو، بڕوات بۆم بکڕێت . کۆمپیوته‌ر و هێڵی ئه‌نته‌رنێتیشی خسته به‌رده‌ستمه‌وه . پاش 8 مانگ وانه وتنه‌وه‌ی به‌رده‌وام، فێریکردم ئه‌نته‌رنێت و کۆمپیوته‌ر چۆن به‌کار ده‌برێت . سه‌ره‌تا وام ده‌زانی ئه‌نته‌رنێتیش وه‌ک ته‌له‌فزیۆن ئاسانه، که‌چی دوای ئه‌و 8 مانگه تێگه‌یشتم چه‌نده ناڕه‌حه‌ته. له ناوه‌ڕاستی هه‌ر وانه‌یه‌کدا، کاره‌که‌ره‌که‌م پێیده‌وتم :" گه‌وره‌م فێر بوونی ئه‌مه بۆ تۆی تاجی سه‌رمان که‌مێک قورس و گرانه، به‌ڵام منداڵانی وڵاته‌که‌مان به یه‌ک هه‌فته هه‌موو شتێکی فێر ده‌بن و هه‌رچی جۆره یاریش هه‌یه پێی ده‌که‌ن ". ئه‌و قسانه‌ش هێنده‌ی تر باری ده‌رونی گرژتر ده‌کردم، چونکه یه‌کێک له هۆیه‌کانی خه‌مۆکی منداڵیم هه‌تاکو گه‌وره‌بوونم، دره‌نگ تێگه‌یشتنم بوو له شته زانستییه تازه‌هێنراوه‌کان بۆ وڵاته‌که‌مان .\nله ئه‌نته‌رنێتدا زۆر گه‌ڕام بۆ چاره‌سه‌رکردنی نه‌خۆشی خه‌مۆکییه‌که‌م . سه‌رئه‌نجام ناوی پرۆفیسۆرێکم له زانکۆی الازهر له قاهره په‌یداکرد . پاش ئیمه‌یڵ گۆڕینه‌وه‌یه‌کی زۆر، ڕۆژێک بۆی نووسی بووم: " منیش کوردم و له بنه‌ماڵه‌ی به‌درخانییه‌کانم . به پێچه‌وانه‌ی باب و باپیرانمه‌وه، بواری کارکردنی من ڕۆژنامه‌گه‌ری و سیاسه‌ت نییه . من پرۆفیسۆرم له بواری ده‌رونناسیدا " . داوام لێکرد که یان ئه‌و سه‌ردانی من بکات یان من سه‌ردانی ئه‌و بکه‌م، به‌ڵام داوه‌که‌می ڕه‌تکرده‌وه . هۆی ڕه‌تکردنه‌وه‌ی داوه‌که‌م له‌لایه‌ن ئه‌و به‌ڕێزه‌وه ئه‌وه بوو که زۆر سه‌رقاڵ بوو به وانه وتنه‌وه‌وه .\nبیرم له‌وه کرده‌وه که تا ده‌ستم له پرۆفیسۆر به‌درخانی گیرده‌بێت، ڕێگای لای فاڵچی و شێخه‌کانیش بگرمه‌به‌ر . هه‌رچی فاڵچی ناوداری شاره‌که بوو ناردم به شوێنیاندا . بۆ چاره‌سه‌ری نه‌خۆشییه خه‌مۆکییه‌که‌م هه‌ریه‌که‌یان شتێکی پێشنیار ده‌کرد . له ناو هه‌موو پێشنیاره‌کاندا، دوو پێشنیار سه‌رنجیان ڕاکێشام؛ " که‌م سه‌یری ئه‌و وێنانه بکه که خه‌ڵکی حه‌سود له ئه‌نته‌رنێتدا بڵاوی ده‌که‌نه‌وه " . له مه‌سیجی ئه‌م فاڵچییه زۆڵه تێگه‌یشتم . پێشنیاری دووه‌میش ئه‌وه بوو که " له کاتی وێنه‌گرتندا زه‌رده‌خه‌نه‌ی ده‌ستکرد بخه‌مه سه‌رلێوه‌کانم، تا ناحه‌زانم به نه‌خۆشی خه‌مۆکییه‌که‌م نه‌زانن " . پاش فاڵچییه‌کانیش، ناردم به شوێن شێخێکی به ناوبانگی شاردا . شێخ به‌ڕاستی نوورانی بوو . هه‌رکه هاته ژووره‌که‌مه‌وه، به‌رچاوم ڕووناک بووه‌وه و هه‌ستم به خۆشی و ئارامییه‌کی ده‌روونی کرد . زۆر به ڕێزه‌وه له به‌ر شێخ هه‌ستام و پاش 20 ده‌قیقه، ڕازی ده‌ڵی خۆم بۆ شێخیش کرده‌وه و هه‌موو ڕاستییه‌کانی ژیان خۆم و خێزانه‌که‌م ، وه‌ک پیازی پاکراو خسته به‌رده‌ستییه‌وه . پاشان داوای چاره‌سه‌رم له شێخ کرد . شێخ وتی " ته‌نها چاره‌سه‌ری نه‌خۆشییه‌که‌ت، واز هێنان و ده‌ستبه‌ردار بوونته له ترس و له درۆکردن " . له‌به‌رامبه‌ر ئه‌و قسه‌یه‌ی شێخدا وه‌ک شیر هه‌ڵچووم و وه‌ک فیشه‌که شێته چووم به هه‌وادا . هه‌ر له‌وێدا فه‌رمانم به نۆکه‌ره‌کانمدا که په‌لبه‌ستی بکه‌ن و نه‌یه‌ڵن له ماڵ بچێته ده‌ره‌وه . به ده‌ست و پێ به‌ستراوی له ژێر زه‌مینه‌که‌دا زیندانیان کرد. دواتر شێخم نه بینییه‌وه . نازانم شێخیان برده‌وه بۆ ماڵی خۆی یاخود کاره‌که‌ره بێناموسه‌کانم به ڕیسوایی و به‌ڕووت و قوتی به‌ره‌ڵای ناوکۆڵانه‌کانی شاریانکرد .\nدووباره که‌وتمه‌وه بیری پرۆفیسۆر به‌درخانی. چوومه سه‌ر کۆمپوته‌ره‌که‌و نامه‌یه‌کی ئه‌لکترۆنی پاڕانه‌وه ئامێزم ئاڕاسته‌کرد . له نامه‌که‌دا بۆم نووسی بوو " زۆر به‌ڕێز و سه‌روه‌رم جه‌نابی پرۆفیسۆر به‌درخانی . من خزمه‌تکار و بچووکی به‌رده‌مت، زۆر پێویستم به هاوکاری و کۆمه‌کی به‌ڕێزتانه تا له‌م باره ده‌روونییه ئاڵۆزه ده‌رم بهێنن .. تکایه .. تکایه له زووترینکاتدا وه‌ڵام ". پاش دانانی ڕۆژ/ مانگ / ساڵ / ، ئه‌م نیمچه دێڕه‌شم وه‌ک زمانی ڕێز بۆ نووسی بوو " زۆر بچووکت تازه سه‌رمایه‌دارێکی کورد ". پاش یه‌ک هه‌فته پرۆفیسۆر به‌درخانی وه‌ڵامی دامه‌وه و بۆی نووسی بووم :" تکایه باکگراوندی خۆتم بۆ بنووسه ". ئه‌و دێڕه کورته‌ی پرۆفیسۆر خستمییه بارێکی ده‌رونی ئاڵۆزتر له‌وه‌ی که له منداڵیمه‌وه له‌گه‌ڵیدا به‌ره‌و ڕوو بووبوومه‌وه . سی و یه‌ک ڕۆژی ڕه‌به‌ق بیرم له‌و دێڕه‌ی پرۆفیسۆر کرده‌وه . تێگه‌یشتم پرۆفیسۆر نه فاڵچییه‌کانه‌و نه‌شێخه دووباره نه‌دیووه‌که‌یشه . پرۆفیسۆر له شێخ و له فاڵچییه‌کانیش زۆڵتره . له‌گه‌ڵ ئه‌م بنی ئیبلیسه‌دا ده‌بێت چی بکرێت ؟ له‌م بیر کردنه‌وانه‌دا بووم که سه‌رنجه‌کانم له‌سه‌ر بیری تیژی یه‌کێک له کاره‌کاره‌نم چه‌قی به‌ست . له‌وکاته‌دا که به ده‌سماڵێکه‌وه خه‌ریکی پاککردنه‌وه‌ی په‌نجه‌ره‌ی ژووره‌که‌م بوو، به ده‌نگێکی گیراوه‌وه بانگم کرد . ده‌موده‌ست له سه‌ر کورسییه‌که‌ی ته‌نیشتم دانیشت و ووتی " فه‌رمان بده گه‌وره‌م" . ووتم : " کاتی فه‌رمان نییه. ئه‌مه‌وێت بۆ کێشه‌یه‌ک ڕاوێژت پێبکه‌م . ماوه‌یه‌ک پێش له ئێستا، له ڕێگای ئه‌نته‌رنێته‌وه پرۆفسۆرێک بووه به براده‌رم . ده‌کرێت بۆ چاره‌سه‌ری کێشه‌ی دارایی به‌رده‌م کۆمپانیاکانم ڕاوێژی پێبکه‌ین و که‌ڵک له ئه‌قڵ و سه‌لیقه‌ی ئه‌و وه‌ربگرین، به‌ڵام ئه‌و داوای باکگراوندی کۆمپانیاکانم لێده‌کات و منیش حه‌ز ناکه‌م که بزانێت چۆن سه‌رمایه‌ی به‌گه‌ڕخراوم له کۆمپانیاکانمداده‌ستکه‌وتووه " . ڕاستی په‌یوه‌ندی حه‌کیم و نه‌خۆشی نێوان خۆم پرۆفیسۆرم له کاره‌که‌ره بیرتیژه‌که‌م شارده‌وه . نه‌مده‌ویست بزانێت خه‌ریکی چ به‌زمێکی دیکه‌م له‌گه‌ڵ جه‌نابی پرۆفیسۆردا. کاره‌که‌ره‌که‌م پێشنیاری کرد که هه‌مان یه‌ک دێڕی خۆی" تکایه باکگراوندی خۆتم بۆ بنووسه " بنووسمه‌وه و بۆی بنێرمه‌وه. بیرۆکه‌یه‌کی ئاقڵانه بوو . هه‌مان پێشنیاری کاره‌که‌ره‌که‌م جێبه‌جێکرد . پرۆفیسۆر له‌وه‌لامدا کتومت ئه‌وها وه‌ڵامی دامه‌وه: " ها ها ها ها... ئه‌و تیۆرییه ڕاسته‌که ده‌ڵێت تازه سه‌رمایه‌داره‌کان له پڕێکدا قه‌باره‌ی سه‌رمایه‌کانیان گه‌وره ده‌که‌نه‌وه، که‌چی ئه‌قڵیان وه‌ک ده‌ستمایه‌کانی پێشتریان بچووکتر ده‌بێته‌وه . ئاخر خۆ من نه‌خۆش نیم کاکی خاوه‌ن پاره . من پرۆفیسۆری ده‌روونناسیم و کاری من ناسینی نه‌خۆشییه ده‌رونییه‌که‌یه له‌سه‌ر بنه‌مای ئه‌و کێشانه‌ی که به درێژایی ژیانت ڕووبه‌ڕووت بوونه‌ته‌وه . هه‌تا تۆ ڕاستی ژیانی خۆت بۆ من باس نه‌که‌یت، من چۆن بتوانم ئه‌وه بزانم که تۆ به‌هۆی چ ڕووداوێکی دڵته‌زێنه‌وه تووشی ئه‌و نه‌خۆشییه ده‌روونییه هاتوویت و چۆنیش چاره‌سه‌ر ده‌کرێت ؟ " . له‌م وه‌ڵامه زانستی و ڕاستگۆیانه‌ی پرۆفیسۆر سه‌رم سوڕما. هه‌تا ئه‌و کاته تێنه‌گه‌یشتم که من گه‌مژه‌م، به‌ڵام دواتر تێگه‌یشتم که له به‌رده‌می پرۆفیسۆرێکداچه‌ند نه‌فام و بێ ئه‌قڵم . کاتێک هه‌ستم به گه‌مژه‌یی و نه‌فامی خۆم کرد، بێ سێ و دوو بڕیارمدا که باکگراوندی خۆمی بۆ بنووسمه‌وه . له سه‌ر کیوبۆرده‌که ده‌ستم به نووسینه‌وه‌ی باکگراوندی خۆم کرد.\nبه‌رله‌وه‌ی باکگراوندی خۆم بینێرم بۆ جه‌نابی پرۆفیسۆر، هه‌وای خنکاوی ژووره‌که‌م به‌جێهێشت و چوومه ده‌ره‌وه . له باخچه‌که‌ی به‌رده‌م کۆشکه‌که‌مدا ده‌ستم به پیاسه‌کردنێکی تووند کرد . له‌گه‌ڵ هه‌ر هه‌نگاوێکدا بیرم له‌و دێڕانه ده‌کرده‌وه که له بایۆگرافییه‌که‌مدا بۆ جه‌نابی پرۆفیسۆر ئاماده کردبوو . هه‌ستم ده‌کرد خوێندکارێکی زانکۆم و خه‌ریکم نووسینه‌وه‌ی نامه‌ی ته‌واوکردنی خوێندنی باڵام. له‌و چرکه‌ساتانه‌دا چوومه دنیایه‌کی تره‌وه و وام ده‌زانی خاوه‌نی هیچ سه‌روه‌ت و سامانێک نیم . سه‌روه‌ت و سامانی من ته‌نها ئه‌و باکگراونده بوو که بۆ پرۆفیسۆرم نووسی بووه‌وه . له‌م بیرکردنه‌وانه‌دا بووم، که یه‌کێک له نۆکه‌ره‌کانم سینییه چاییه‌که‌ی له‌ده‌ست به‌ربووه‌وه و ده‌نگی به‌ریه‌ککه‌وتنی کوپ و که‌وچک و قۆرییه‌که تێکه‌ڵ به یه‌کبوون . نۆکه‌ره ناسکوڵه‌که‌م ڕه‌نگی وه‌ک ڕه‌نگی سینییه زه‌رده‌که‌ی ده‌ستی په‌ڕی . بۆ ئه‌وه‌ی بیهێنمه‌وه باری ده‌رونی پێشتری خۆی، به ده‌م پێکه‌نینێکی ساخته‌وه وتم " ئێستا کاتی چا خواردنه‌وه‌ی نییه. باشتر که له‌ده‌ستت به‌ربوونه‌وه ". به زه‌رده‌خه‌نه‌یه‌کی ترس لێنیشتووه‌وه کۆیکردنه‌وه و به‌ره‌و ژووری چێشتخانه‌ی ناو کۆشکه‌که‌م گه‌ڕایه‌وه . دووباره ده‌ستم به بیرکردنه‌وه کرده‌وه . ته‌نها شتێک که له نووسینی باکگراونده‌که‌مدا بوو بووه هاوکێشه‌یه‌کی ماتماتیکی ئاڵۆز و سه‌رم لێیده‌رنه‌ده‌کرد، ساڵ و شوێنی له دایک بوونه‌که‌م بوو . به لێکدانه‌وه‌ی خۆم له ساڵی 1946 دا له گوندی " شوانکاره" له دایک بووم . به پێی بۆچوونی دایکشم له مانگی ئۆگۆستی ساڵی 1945، له شاری " نه‌ینه‌وا"ی کۆن له‌دایک بووم . زۆر باوه‌ڕم به‌و مانگ، ساڵ و شوێنه‌ی که دایکم پێی وتبووم، نه‌بوو ، چونکه دایکم هه‌م له ماتماتیکی نه‌ده‌زانی و هه‌م خانه‌کانی به‌شی کۆکردنه‌وه و هه‌ڵگرتنی زانیا‌رییه‌کانی مێشکیشی لاواز بووبوون و وورده وورده خه‌ریک بوو له کار ده‌که‌وتن.\nباخه‌وانه پیره‌که‌م که 10 مه‌ترێک دوورتر بوو لێمه‌وه، به ده‌م گۆرانی وتنیێکی نزمه‌وه خه‌ریکی ئاودانی ئه‌و شۆڕه‌بییه بوو که له ناوه‌ڕاستی باخچه‌که‌دا پرچه‌کانی کردبووه سێبه‌رێکی خڕی چه‌تر ئاسا به‌سه‌ر چیمه‌نه‌که‌ی ژێریدا. به‌ره‌و پیرمێرد و شۆڕه بییه‌که ڕۆیشتم . له‌دووری 2 مه‌تره‌وه، هه‌ستیکرد به‌ره‌وڕووی ده‌چم، سۆنده‌ی ئاوه‌که‌ی ده‌ستی به هێواشی له ژێر شۆڕبییه‌که داناو ده‌ست به‌سنگ به‌ره‌و ڕووم هات . ووتی " سه‌روه‌ری هه‌موومان، فه‌رمانێکت هه‌بوو ؟ " . ووتم " له چ ساڵ و ڕۆژێکدا و له کوێ له دایک بووم ؟ ". دووجار کۆکی و پاش قوڕگ پاککردنه‌وه و که‌مێک ڕامان وتی " ئه‌و ڕۆژه‌ی تاجی سه‌رمان له‌دایک بوو، باوکی باوکان له‌سه‌فه‌رێکی نادیاردا بوو . من ڕۆژه‌که و مانگه‌که‌م بیر نایه‌ت، به‌ڵام ده‌زانم که له ماڵی برا گه‌وره‌که‌ی دایکت له ساڵی 1946دا له دایک بوویت " . خۆشحاڵ بووم . لێکدانه‌وه‌که‌ی خۆم، دایکم و باخه‌وانه‌که‌م کۆکرده‌وه و بڕیارمدا که له بایۆگرافییه‌که‌مدا بنووسم له 31 ئۆگۆستی ساڵی 1946دا له باوه‌شی خێزانێکی قه‌سابی شاری " نه‌ینه‌وا "له‌دایک بووم .\nبه هێواشی به‌ره‌و ژووره‌که‌م گه‌ڕامه‌وه . دووباره چوومه‌وه به نامه‌که‌مدا. هه‌ڵه‌ی ساڵی له دایک بوونه‌که‌مم ڕاستکرده‌وه . جارێکی تریش بایۆگرافییه‌که‌مم خوێنده‌وه . دڵنیا بووم که هه‌موو ژیانی خۆمم به ڕاستی بۆ پرۆفیسۆر به‌درخانی نووسیوه‌ته‌وه . په‌نجه‌ی له‌رزۆکم له‌سه‌ر ماوسه‌که داناو بۆم نارد . پاش 2 ڕۆژ وه‌ڵامی دامه‌وه و ئه‌م پێشنیارانه‌ی بۆ کردبووم :\n- سه‌یری هه‌واڵ، ده‌نگ و باسی بازاڕ و سیاسه‌ت مه‌که له تیڤی و ڕۆژنامه‌کاندا . تا سێ مانگ ئه‌نته‌رنێت به‌هیچ شێوه‌یه‌ک مه‌که‌ره‌وه و واز له ئیمه‌یڵ ناردن بۆ من و هه‌موو دۆستانت بهێنه.\n- چایی و کۆفی واز لێبێنه .\n- له ئاوێنه‌دا زۆر سه‌یری خۆت مه‌که.\n- بۆ 1 مانگ ڕیشت مه‌تاشه، به‌ڵام سمێڵت کورت بکه‌ره‌وه.\n- ناسنامه‌ی که‌سێتییه‌کی ساخته دروست بکه و ناوی خۆت بگۆڕه .\n- له‌و یه‌ک مانگه‌دا کۆشک و ته‌لاره‌کانت به‌جێبهێڵه. بڕۆره ناو شار و وه‌ک مرۆڤێکی ئاسایی و بێ پاره بژی .\n- مه‌هێڵه هیچ که‌س به‌و کارانه‌ت بزانێت که ده‌ته‌وێت ئه‌نجامی بده‌یت و له هیچ کارێکت دوو دڵ و په‌شیمان مه‌به‌ره‌وه .بڕیار بده‌و جێبه‌جێی بکه.\nپێشنیاره 6 خاڵییه‌که‌ی پرۆفیسۆر قورس بوون، به‌ڵام چاره‌یه‌کم نه‌بوو . به هه‌ر نرخێک بووه ده‌بووایه خۆم له مه‌عاناته‌کانی ئه‌م نه‌خۆشییه خه‌مۆکییه ڕزگار بکه‌م . فه‌رمانم به‌و کاره‌که‌ره‌مدا که فێری کۆمپیوته‌ری کرد بووم تا کارتی ناسنامه‌ی که‌سێتیم به بۆشی و به مۆره‌وه بۆ دروست بکات . له ماوه‌ی 1 کاتژمێردا کارته‌که‌ی خسته به‌رده‌ستم . ده‌ستمکرد به پڕکردنه‌وه‌ی کارته‌که . له‌و کاته‌دا خه‌ریکی پڕکردنه‌وه‌ی کارته‌که بووم، وام هه‌ست ده‌کرد له ئێرانم . له ئێران کارتی ساخته‌م زۆر دروستده‌کرد بۆ براده‌رو دۆسته‌کانم. به‌و هه‌سته‌وه که ئێستاش له ئێران ده‌ژیم ، ناوێکی زۆر سه‌یر به‌خه‌یاڵمدا هات ؛" مه‌هاباد قازی زاده " . وام لێکدایه‌وه که ئه‌م ناوه له ناو کورددا به‌نرخه و به هه‌ر بازگایه‌کی هه‌رێمیشدا بڕۆم، که ناوی " مه‌هاباد و قازی " ببینن به ڕێزه‌وه به‌ڕێم ده‌که‌ن . هه‌مان ناو، ساڵ، مانگ و ڕۆژی له دایک بوونه‌که‌شم به‌بێده‌ستکاری وه‌ک خۆی نووسیه‌وه .\nله ماوه‌ی29 ڕۆژدا، ته‌نها ڕێگام به شۆفێری ئۆتۆمۆبیله‌که‌مدا بوو که بێته ژووره‌که‌مه‌وه و خواردن و خواردنه‌وه‌م بۆ بێنێت . له سیهه‌مین ڕۆژی ته‌واو کردنی ڕێنماییه‌کانی پرۆفیسۆردا، به شۆفێره‌که‌مم وت " هیچ که‌س نابێت من ببینێت و نابێت بزانرێت که من به‌ره‌وکوێ سه‌فه‌ر ده‌که‌م . کاتژمێر 4 ی سپێده ئۆتۆمۆبیله‌که پێده‌که‌یت و کوێم پێ وتیت به‌ره‌و ئه‌وێ ده‌ڕۆیت و هه‌رچیشم ووت بێ سێ و دوو لێکردن ئه‌نجامی ده‌ده‌یت ". تاریک و ڕوونی به‌یانی به‌ڕێکه‌وتین . گه‌یشتینه یه‌که‌مین بازگه‌ی چوونه ناو شاری دهۆک . له بازگه‌که ڕایانگرتین . یه‌کێک له پۆلیسه‌کان داوای کارتی که‌سێتی له من و له شۆفێره‌که‌م کرد . هه‌ردوو ناسنامه‌که‌م دایه ده‌ستی . سه‌یرێکی خۆمان و سه‌یرێکی وێنه‌کانی کرد . ناسنامه‌ی شۆفێره‌که‌ی دایه‌وه ده‌ست خۆی . به منی وت " که‌ره‌مکه تا ژووری لێپێچانه‌وه ". شۆفێره‌که‌م خه‌ریک بوو قسه بکات، به‌ڵام نه‌مهێشت و وتم " تۆ بڕۆ . ده‌توانیت ئێواره بێیته‌وه به شوێنمدا " . شۆفێره بێ ئاقڵه‌که‌م وای ده‌زانی ئه‌م ڕووداوه‌ش خۆم نه‌خشه‌م بۆداڕشتووه و یه‌کێکه له شانۆگه‌رییه‌کانی دیکه‌م . سه‌رێکی باداو به پێکه‌نینه‌وه وتی " گه‌وره‌م مه‌گه‌ر خوا بزانێت تۆ خه‌ریکی چیت؟! " . پاش خوداحافیزی، لێیدا ڕۆیشت . پۆلیسه‌که‌ش منی برده ژوورێکی بچووکه‌وه . ژووره‌که وێنه‌یه‌کی سه‌رۆکی حکومه‌ت و ئاڵای کوردستانی پێوه هه‌ڵواسرا بوو . به بینی ئه‌و دیمه‌نه په‌ست بووم . ئه‌و ئه‌فسه‌ره‌ی که له پشتی مێزه‌که‌وه دانیشت بوو ده‌ستی به پرسیار کرد :\n- ناوی سیانیت ؟.\n- له دایک بووی ساڵی چه‌ندیت ؟.\n- له کوێ ده‌ژیت ؟ .\n- له کوێوه هاتوویت و بۆ کوێ ده‌ڕۆیت ؟ .\n- ڕیشت بۆ درێژه‌و بۆچی به‌ر سمێڵت کورت کردووه‌ته‌وه؟ .\n- بۆچی ناوی فامیلییه‌که‌ت قازی زاده‌یه ؟ .\n- بۆ خۆت ناونراویت مه‌هاباد ؟ .\nپاش ئه‌وه‌ی که به پێی ئه‌قڵی خۆم وه‌ڵامی چه‌ند پرسیارێکیم دایه‌وه، له پڕ وتی " ئه‌م کارتی ناسنامه‌ی که‌سێتییه کێ بۆی دروستکردوویت ؟ ". وتم " ئۆرجیناڵه " . وتی " ئه‌م کارته ساخته‌یه " . ئینکاریم لێکرد . ئینکاریکردن له‌گه‌ڵ ئه‌فسه‌رێکی ئاسایشی هه‌رێمی کوردستانی عێراقدا، وه‌ک سه‌ری خۆ کێشان به دیواردا وایه . ئه‌فسه‌ره‌که قیڕانی به‌سه‌رمدا " ئه‌ڵێم کێ ئه‌م کارته ساخته‌ی بۆ دروست کردوویت ؟ " . ئینکاریم کرد که کارته‌که ساخته بێت . وتی " ئینکاری چی ده‌که‌یت ئه‌وه‌تا ئیمزای به‌ڕێوه‌به‌ری دایره‌ی ناسنامه‌ی که‌سێتی پێوه نییه !" . بیرم کرده‌وه که به‌ڕاستی له‌و ساخته‌کاریه‌شمدا گه‌مژه‌یه‌تی خۆم سه‌لمانده‌وه، چونکه بیرم چوو بوو که ئیمزای به‌ڕێوه‌به‌ری فه‌رمانگه‌ی کاروباری که‌سێتی له سه‌ر دابنێم. ئه‌فسه‌ره‌که که غه‌زه‌ب له ناوچاوانی ده‌باری، فه‌رمانی به پۆلیسه‌که‌دا که ده‌ستبه‌ند بکه‌نه ده‌ستم و چاوم ببه‌ستنه‌وه . له کاتی چاوبه‌ستنه‌وه‌که‌مدا بیری ڕێنماییه‌کانی پرۆفیسۆرم کرده‌وه که ده‌بێت وه‌ک که‌سێکی ئاسایی بژیم و ئه‌م ده‌ستگیرکردنه‌شم به‌شێک بوو له ژیانی ئاسایی تاکی هاوڵاتیانی کوردستانی عێراق .  به ده‌ست و چاوی به‌ستراوه‌وه سواری ئۆتۆمبێلێکیان کردم . نزیکه‌ی دوو کاتژمێر له بازگه‌که‌ی دهۆکه‌وه به‌ره‌و شوێنێکی نادیار بردمیان . کاتێک چاویان کردمه‌وه، خۆمم له به‌رده‌م ده‌رگای ژورێکی تاریکی تاکه‌که‌سیدا دییوه . ڕیشیان پاک پاک بۆ تاشیم . وام ده‌زانی له به‌ر پاک و خاوێنی ڕیشم بۆ ده‌تاشن . دواتر تێگه‌یشتم که بۆ ناسینه‌وه‌م بووه له که‌سانی گومان لێکراوی دیکه . له‌وکاته‌ی که به چاوی به‌ستراوه‌وه به‌ره‌و ژووره تاکه‌که‌سییه‌که ده‌یانبردم، یه‌کێک له جه‌لاده‌کان به‌وه‌ی دیکه‌ی وت " ئه‌م که‌رپیاوه شێوه‌ی سه‌رۆکی تێدایه " ئه‌وی دیکه‌شیان به پێکه‌نینێکی جه‌للادانه‌وه وتی:" پاش 2 کاتژمێری دیکه ده‌که‌ین به سه‌رۆکی گۆڕستان! ". ئه‌و گفتوگۆ کورته‌یان که‌مێک ترساندمی، به‌ڵام ئه‌وه ڕێنمایی پرۆفیسۆر بوو که ئه‌بێت وه‌ک هاوڵاتییه‌کی ئاسایی بژیم . ژیانی هاوڵاتییه‌کی ئاساییش له به‌رده‌ستی جه‌للاده‌کاندا، بێده‌نگییه به‌رامبه‌ر به هه‌موو ئه‌و سوکایه‌تیانه‌ی پێیده‌که‌ن .\n هێنامیانه‌وه بۆ ژووره تاریکه تاکه‌که‌سییه‌که . ئه‌مجاره‌یان مۆمێکیان تیا داگیراسندبوو. ڕۆشنایی مۆمه‌که که‌وتبووه سه‌ر ئه‌و دێڕه که له‌سه‌ر  میله‌کانی ژووره‌که نووسرا بوو " ئێره زیندانی ئاکرێیه . ئه‌گه‌ر لێره به ساغ و سه‌لامه‌ت بێیته ده‌ره‌وه، دووباره ژیان بۆخۆت ده‌کڕیته‌وه و سه‌رله‌نوێ له‌دایک ده‌بیته‌وه !" . من پێکه‌نینم به‌و دێڕه تووڕه‌هاته ده‌هات . له خۆمم پرسی " بۆچی مه‌گه‌ر ئه‌م زیندانی ئاکرێیه له سێداره‌خانه‌که‌ی موسڵی سه‌دام ترسناکتره !". مۆمه‌که که دوایین ساته‌کانی ته‌مه‌نی بوو، به پرته‌پرتکردنه‌وه کوژایه‌وه و ڕوناکی ماڵئاوایی لێکردم. تاریکی باڵی به‌سه‌ر ژووره تاکه که‌سییه‌که‌مدا کێشایه‌وه . له‌پڕ قیژه قیژ و هاوار هاوار و ئاهوناڵه سه‌رتاسه‌ری هۆڵه‌که‌ی گرته‌وه، که پێده‌چوو زیاتر له سه‌د ژووری وه‌ک ئه‌وه‌ی منی له‌خۆی گرت بێت . گوێم لێبوو یه‌کێک هاواری ده‌کرد " ده‌ی سه‌گباب ئیعتراف بکه تۆ بوویت جنێوت به سه‌رۆکی هه‌رێم داوه " . یه‌کێکی دیکه‌یش له ده‌سته چه‌په‌وه ده‌یگوت " ئێستا به گون هه‌ڵت بواسین، یان ئیعتراف ده‌که‌یت که تۆ به خراپه له‌سه‌ر سه‌رۆکی هه‌رێم نووسیوته ؟". ڕووبه‌ڕوویشم یه‌کێکی دیکه هاواری ده‌کرد " ڕیش حیز ئێستا ئیعتراف ده‌که‌یت که له ڕۆژی جه‌ژندا چۆن بۆمبه‌که‌ت بۆ کاک سامی و هه‌ڤاڵانی دانا، یان ئه‌وه‌تا بانگی یه‌زیدییه‌ک بکه‌ین تا سوارت بێت ".\nئه‌وه‌ی پاشیشم ده‌یقیڕاند " ئێستا سه‌رت بکه‌مه ناو توره‌که‌یه‌که‌وه و پشیله‌یه‌کی برسی تێبکه‌م یان دان به‌تاوانه‌که‌تدا ده‌نێێت " ده‌نگێکی دیکه‌م گوێ لێبوو له هه‌موویان زیاتر سه‌رنجی ڕاکێشام: " ئێستا یان ده‌چیته ناو ئه‌و بوتڵه یان بوتڵه‌که‌ت تێده‌بڕم !". زیندانییه‌که‌ش هاواری ده‌کرد " به‌خوا من داوای ئه‌وه‌م نه‌کردووه که خانمی یه‌که‌م تا سێهه‌می سه‌رۆک له کاتی هه‌ڵبژاردندا ده‌ربکه‌ون ... ئه‌مه ڕاست نییه و تۆمه‌ته خراوه‌ته پاڵم ". ده‌نگێکیترم بیست که ده‌یگوت " کاره‌با ئاماده‌یه له کۆ ئه‌ندامی سێکس کردنت بده‌م . ئێستا پێمان بڵێ تۆ بوویت وتووته ماڵی سه‌رۆک هه‌ولێر و سه‌ری ڕه‌شیان داگیر کردووه و پاره‌ی میلله‌ت ده‌دزن! " . ده‌نگێکی دیکه‌یشم بیست که ئه‌ی قیڕاند " گه‌وادی کوڕی گه‌واد تۆ بووی له پاڵتۆکدا وتووته 31 ئاب خیانه‌ته . بزانه ئێستا 31 بزمار به له‌شتدا داناکوتم و وه‌ک عیسا له خاچت ناده‌م !". له‌م گوێگرتنانه‌دا بووم که جه‌لادێک به لایتێکه‌وه به‌ره‌و ڕووم هات و وتی " ده‌ی ته‌زویرچی تیرۆریست خێرا پێشم بکه‌وه بۆ ژووری لێکۆڵینه‌وه ". به‌ره‌و ژووری لێپێچانه‌وه منیان به‌ڕێ کرده‌وه . ژووره‌که وێنه‌یه‌کی باوک و براکه‌ی سه‌رۆکی پێدا هه‌ڵواسرا بوو . ته‌نها یه‌ک گڵۆپ و مێزو بوتڵێکی تێدا بوو . ئه‌فسه‌رێکی سمێڵ فشی ملپان له پشتی مێزه‌که‌وه بوو . وتی " هه‌موو ڕاستییه‌کان ده‌ڵێیت یان ئه‌چیته ناو بوتڵه‌که‌وه ؟ " . وتم " ڕێگای سێهه‌م چییه " . وتی " ئاسانه ... بوتڵه‌که بخه‌ره کۆمته‌وه " . ئالێره‌دا تێگه‌یشتم که ئه‌فسه‌ره‌که زۆر ناحاڵیی و ئاژه‌ڵه و پرۆفیسۆریش زۆڵ کوڕی زۆڵه . تێگه‌یشتم که پرۆفیسۆر کردوومی به چ داوێکه‌وه . تازه ده‌رهاتن له‌م زیندانه، له چوونه ناو بوتڵکه مه‌حاڵتره . له‌و بیرکردنه‌وانه‌دا بووم که که‌سێک خۆی کرد به‌ژووردا و یه‌کسه‌ر ئه‌فسه‌ره‌که له‌به‌ریدا هه‌ستاو ده‌ستی ماچکرد . من پشتم لێیان بوو، هیچ ئاوڕم نه‌دایه‌وه. ئه‌فسه‌ره‌که پێی وت " ئه‌زبه‌نی ، ئه‌م تیرۆریسته ته‌زویرچییه‌شمان گرتووه !". خۆم بۆ کۆنترۆڵ نه‌کراو یه‌کسه‌ر ئاوڕمدایه‌وه . بینیم که سه‌رۆکی ده‌زگای هه‌واڵگری و به‌رپرسی گشتی ئاسایشی هه‌رێمه . سه‌رۆکی ده‌زگای هه‌واڵگری به تووڕبوونێکی شێت ئاسا، نه‌ڕاندی به‌سه‌ر ئه‌فسه‌ره‌که‌دا : " سه‌گ کوڕی سه‌گ به بابی من ده‌ڵێیت تیرۆریست و ته‌زویرچی؟ " . هه‌ر ئه‌وه‌نده‌ی وت، ئیتر ئه‌فسه‌ره‌که وه‌ک ئه‌و دره‌خته ڕووخا که دواین ته‌ور له قه‌دی ده‌درێت. باشترین پاداشتی ئێمه بۆ ئه‌فسه‌ره‌که مه‌رگ بوو . سه‌رۆکی ده‌زگای هه‌واڵگری ویستی پرسیار بکات که من چۆن که‌وتوومه‌ته ناو ئه‌م مه‌رگستانه‌وه، به‌ڵام ڕێگام پێنه‌داو یه‌کسه‌ر وتم " لاپتۆکه‌تم بده‌رێ ". یه‌کێک له پاسه‌وانه‌کانی تیشک ئاسا لاپتۆپه‌که‌ی خسته به‌رده‌ستم . ئیمه‌ڵه‌که‌م کرده‌وه، بینیم نامه‌یه‌کی دیکه‌ی پرۆفیسۆر به‌درخانیم بۆ هاتووه که ئه‌مه ده‌قه‌که‌یه‌تی : " من پرۆفیسۆرێکی ساخته بووم، ساخته هه‌روه‌ک سه‌رۆکایه‌تییه‌که‌ی جه‌نابت. ده‌مزانی چه‌ند باری ده‌رونیت خراپه و له %100 ڕێنماییه‌کانم له‌و ماوه‌یه‌ی که بۆم دیاریکرد بوویت به‌جێده‌هێنیت. من پرۆفیسۆر نیم و ته‌نها په‌یامنێرێکی ئاسایی سایتی کوردسستانپۆستم که چه‌ندین جار هه‌وڵم دابوو له‌گه‌ڵ کۆمیته‌ی خاچی سووری نێوده‌وڵه‌تیدا بچمه ناو زیندانه ترسناکه‌که‌ی ئاکرێ، تا ڕاپۆرتێک ده‌رباره‌ی دڕنده‌یی خۆت و جه‌للاده‌کانت به‌رامبه‌ر به زیندانییه‌کانی ناوئه‌م زیندانه‌دا بۆ خوێنه‌رانمان ئاماده بکه‌م، به‌ڵام ڕێگاتان نه‌داین . پێم باش بوو خۆت بکه‌م به ته‌ڵه‌ی ئه‌م زیندانه دڕندانه‌یه‌ته‌وه . هیوادارم ئه‌وه‌نده بچووک بوو بیته‌وه که به بوتڵه‌که‌دا چووبیت، نه‌ک بوتڵه‌که به جه‌نابتاندا چووبێت . دوایین داوه‌شم له جه‌نابت ئه‌وه‌یه که بوتڵه‌که وه‌ک پاشماوه‌یه‌کی گرانبه‌های مێژوویی بخه‌یته مۆزه‌خانه‌کانی کوردستانه‌وه، یان بیفرۆشیته‌وه به مۆزه‌خانه‌ی لۆڤه‌ر له پاریس، که دڵنیام له 20 میڵیۆن دۆلار زیاتر به‌هاکه‌یه‌تی . برات پرۆفیسۆرێکی ساخته و په‌یامنێرێکی شه‌یتانی کوردستانپۆست ئینفۆ ".


پۆڵه‌ندا.. تایبه‌تمه‌ندی رووه‌كی كوردی ده‌خرێته روو\nدكتۆرێكی كورد له زانكۆی پۆلیته‌كنیكی پۆزنان-پۆڵه‌ندا، یه‌كه‌مین توێژینه‌وه‌ی زانستی ده‌رباره‌ی باخچه‌ی كوردی له ناو بۆتانیكی كوردستان له پۆڵه‌ندا بڵاو ده‌كاته‌وه.\nد. كاردۆ نوره‌دین كریم، قوتابی دكتۆرا له به‌شی ئه‌ندازیاری ته‌لارسازی له زانكۆی پۆلیته‌كنیكی پۆزنان-پۆڵه‌ندا، توانی به پله‌ی نایاب له بواریكی ناوازه‌دا تویژینه‌وه‌ی دكتۆراكه‌ی ته‌واو بكات.\nتوێژینه‌وه‌كه‌ی د. كاردۆ دۆكیومینتكردنی باخچه‌ی ڕووه‌كی كوردستانه له نیو لیستی باخچه ڕووه‌كه جیهانیه‌كان وه‌ك باخچه‌ی ڕووه‌كی (ژاپۆنی، ئینگلیزی، عوسمانی، ئیتاڵی، ئیرانی...هتد). گرنگی تویژینه‌وه‌كه له‌وه‌دایه كه ئیتر له‌مه‌ودوا باخچه‌ی ڕووه‌كی كوردستان ناوی ده‌چێته ناو لیستی ئه‌و وڵاتانه‌ی كه خاوه‌نی باخچه‌ی ڕووه‌كی (Botanical Garden)ی تایبه‌ت به خۆیانن.\nتویژینه‌وه‌كه‌ی د. كاردۆ پشتی به‌ستووه به باخچه‌ی ڕووه‌كی هه‌ولێر كه ئیستا به‌رده‌سته و كار بۆ ئه‌وه ده‌كات نه‌هێڵیت چیدی ڕووه‌كه تایبه‌ته‌كانی كوردستان له‌ناوبچن و گه‌شه‌یان پێده‌دات.\nله كۆتایی توێژینه‌وه‌كه‌شدا به شێوه‌یه‌كی به‌رچاو ده‌رده‌كه‌وێت كه باخچه‌ی ڕووه‌كی كوردستان تایبه‌تمه‌ندی خۆی هه‌یه و جیای ده‌كاته‌وه له باخچه ڕووه‌كه‌كانی وڵاتانی تر.\nهه‌م هه‌نگاوه‌ش ده‌وڵه‌مه‌ندی جوگرافیا و ئاو و هه‌وای كوردستان پیشان ده‌دات. نوسینی ئه‌م جۆره توێژینه‌وانه وا ده‌كات هه‌موو جیهان گه‌واهی ئه‌وه بدات كه گوڵی (شلێر، شیلان، كنێر، نێرگز... هتد.) مۆركی كوردایه‌تیان پێوه‌یه و بۆنی كوردستانیان لێدێت.\nوه‌ك نوینه‌رایه‌تی حكومه‌تی هه‌رێمی كوردستان له پۆڵه‌ندا، زیاد ڕه‌ئووف ده‌ستخۆشی له د. كاردۆ كرد بۆ پیشاندانی جوانیه‌كانی كوردستان به جیهان و هیوای سه‌ركه‌وتنی زیاتری بۆ خواست له كایه‌كانی ژیانیدا.\nله كۆتاییدا هه‌ر وه‌ك فایه‌ق بێكه‌س ده‌ڵێت:\nخوایه وه‌ته‌ن ئاوا كه‌یت\nچه‌ند دڵگیر و شیرینه\nده‌شتی خۆش و ڕه‌نگینه\nئاوی كه‌وسه‌ره، خاكی گه‌وهه‌ره\nپڕ له گوڵ و نه‌سرینه


ئه‌وقاف داهاتی سه‌رفیتره‌و زه‌كاتی كوردستان ئاشكرا ده‌كات.. بزانە بڕەکەی چەندەیە؟\nئه‌وقاف داهاتی سه‌رفیتره‌و زه‌كاتی كوردستان ئاشكرا ده‌كات\nبه‌رپرسێكی وه‌زاره‌تی ئه‌وقاف و كاروباری ئاینی حكومه‌تی هه‌رێمی كوردستان له باره‌ی داهاتی سه‌كات و سه‌رفیتره‌ی موسڵمانانه‌وه روونكردنه‌وه ده‌دات و داهاته‌كه‌ی ئاشكرا ده‌كات.\nمه‌ریوان نه‌قشبه‌ندی، به‌ڕێوه‌به‌ری راگه‌یاندن و په‌یوه‌ندییه‌كان له وه‌زاره‌تی ئه‌وقاف و كاروباری ئاینی حكومه‌تی هه‌رێمی كوردستان به وێستگه نیوزی راگه‌یاند: داهاتی سه‌رفیتره‌ی هاوڵاتییانی موسڵمان له هه‌رێمی كوردستان بریتییه له 10 ملیار دیناره‌و ده‌توانرێت سوودی زۆری لێببیندرێت.\nله باره‌ی زه‌كاته‌وه وتی: "زه‌كات به چه‌ند بوارێكه‌وه كه پاره‌و ئاڵتوون و گه‌نم و حه‌یوان ده‌گرێته‌وه ئه‌ویش ئه‌گه‌ر هه‌موو موسڵمانێك زه‌كات بدات به‌پێی ئه‌و خه‌مڵاندانانه‌ی خۆم ده‌كاته 20 ملیۆن دۆلار".\nئه‌وه‌شی خسته‌ڕوو: "ئه‌م داهاته ئه‌گه‌ر سندوقێك هه‌بوایه كۆی بكردایه‌ته‌وه و ده‌زگایه‌كی حكومی سه‌رپه‌رشتی بكردایه، دڵنیابن هیچ هه‌ژارێك له كوردستان نه‌ده‌ما".\nئه‌وه‌شی وه‌بیرهێنایه‌وه له خوله‌كانی رابردوودا وه‌زاره‌ته‌كه‌یان پڕۆژه‌یه‌كی دایه حكومه‌تی هه‌رێم بۆ ئه‌وه‌ی كاری له‌سه‌ر بكرێت و ده‌زگایه‌ك بۆ كۆكردنه‌وه‌ی زه‌كات دروست بكرێت، به‌ڵام تا ئێستا حكومه‌ت كاری له‌سه‌ر نه‌كردووه.\nمه‌ریوان نه‌قشبه‌ندی ئاماژه‌ی به‌وه‌شدا، له‌گه‌ڵ پێكهێنانی كابینه‌ی نوێدا جارێكی دیكه بیرۆكه‌كه ده‌ده‌نه‌وه حكومه‌ت بۆ ئه‌وه‌ی له‌م كابینه‌یه‌دا كاری له‌سه‌ر بكرێت و ده‌زگاكه دابمه‌زرێت.\nئه‌م بابه‌ته 26544 جار خوێنراوه‌ته‌وه


بوو بە 3 ساڵ كە رۆژنامەنووس مەولوود ئافەند لە هەرێمی كوردستان بێ سەروشوێنە. خەریكە سەرجەم گومانەكان لە یەك راستیدا كۆ دەبنەوە كە ئەویش هەمان رفاندنی ئافەند و رادەستكردنی\nبە پیاوانی كۆماری ئیسلامی لە هەرێمی كوردستانە كە هەر لە رۆژانی یەكەمی رووداوەكانەوە "لەژێر ئەشكەنجەی هێزە ئەمنییەكانی ئێرانیدا گیانی لەدەست دا"بی. رووداوەكان بەجۆرێك خێرا بوون كە رفێنەرانی ئەو رۆژنامەنووسە تەنانەت مەبەستی سەرەكیی خۆیان لەو رفاندنە نەپێكا كە هەمان بەكارهێنانی ئافەند و بەتاڵكردنی زانیاریییەكانی بوو! كۆمەڵێك نهێنی هەن كە لێرەدا بە روون و كورتی باس دەكرێن تا هەندێكی راستی دیكەمان بۆ ئاشكرا بن.\n1. زیاتر لە 10 مانگ پێش رووداوی دیارنەمانی ئافەند، كۆماری ئیسلامی لە رێگەی یەكێتیی نیشتمانی كوردستانەوە دەزگای ئیسرائیل-كوردی ئاگادار كردەوە كە ئەگەر ئەو ناوەندە واز لە بڵاوكردنەوەی گۆڤار و چالاكییەكانی تریان بێنن، "باشترین خەڵاتی مادی و مەعنەویان پێشكێش دەكرێ كە پێشتر بۆ كەس نەكرابی". بەواتایەكی تر بەرامبەر ئەو خەڵاتە، ئەو پەیامەش بە بەڕێوەبەرانی دەزگاكە گەیشت كە ئەگەر واز نەهێنن، "خراپترین سزایان دەدرێ". وەك بینیمان 12 ژمارە واتە یەكساڵ بەسەر ئەو هەڕەشەیەی ئێراندا تێپەڕی و گۆڤاری ئیسرائیل-كورد یەكسەر كۆماری ئیسلامی دڵنیا كردەوە كە واز ناهێنێ. ئەو ركابەری و كێشەیە بەردەوام بوو و تا رادەیەكی باش پارتی دیموكرات حەزی بە بوونی "سەر ئێشەیەك بۆ كۆماری ئیسلامی" دەكرد. ئەگەر تێبینیمان كردبێ ئەو گۆڤارە هەرچەندە لە هەولێر دەردەچوو، بەڵام پرسەكەی كەوتبووە نێوان یەكێتی و كۆماری ئیسلامی، هەروەك چۆن لایەنی ئێرانی لە رێگەی نازم دەباغ نوێنەری هەرێم لە تاران بەڕەسمی داوایان لە د. بەرهەم ساڵح سەرۆكوەزیرانی ئەوكاتی هەرێم كرد ئەو گۆڤارە رابگرن كە هەریەك لە دەباغ و ساڵح سەر بە بەدەسەڵاتی یەكێتین، ئەوە جگە لە هەوڵە ژێربەژێرەكانی تری یەكێتی.\n2. جیاوازی مەولوود ئافەند لەگەڵ سەرجەم رۆژنامەنووسانی دیكەی نەیاری كۆماری ئیسلامی لە باشوور تەنیا یەك شت بوو! مەولوود زانیاری باشی لەلا بوو و ئێران پێیوابوو ئافەند و بەڕێوەبەرانی ئیسرائیل-كورد "زانیاری وردیان لەبارەی بوون و چالاكییەكانی ئیسرائیل لە كوردستان و تەنانەت پەیوەندیی ئەو وڵاتەی نەیاری ئێران لەگەڵ حیزب و كوردانی رۆژهەڵاتیدا هەیە". ئەو بۆچوونەی كۆماری ئیسلامی هاندەرێكی باش بوو تا دوو شت بكەن: یان مەولوود و گۆڤارەكە بخەنە ژێر ركێفی خۆیان و نەك هەر كۆنترۆڵی بكەن، بەڵكوو ئەوجار ئەوانیش بەخواستی خۆیان یاریی پێبكەن. دووەم ئەوەی ئەگەر گۆڤارەكە خۆی بەدەستەوە نەدا و حكوومەتیش هیچی نەكرد یان بۆی نەكرا، ئەوە كۆماری ئیسلامی بەدەست و پێوەندەكانی خۆی راستەوخۆ دەزگا و گۆڤارەكە نابوود بكا! وەك دیار بوو پیلانی دووەم سەری گرت.\n3. بەپێی زانیاری زۆر ورد و باوەرپێكراو، كۆماری ئیسلامی لە رفاندنی مەولوود ئافەنددا دوو مەبەستی سەرەكی هەبوو كە یەكەمیانی زۆر باش پێكا، ئەویش ریشەكێشكردنی دەزگای ئیسرائیل-كورد بە گۆڤار و هەموو شتێكەوەی بوو. لایەنی ئێرانی بەنیاز بوو تێچوویەكی زۆر هەم لە زەمەن و هەمیش لە رووی مادی بۆ ئەو مەبەستەی تەرخان بكا، بەڵام وەك دەركەوتووە بەهۆی چەند كەسێك و نێزیك كردنەوەیان لە دەزگای ئیسرائیل-كوردەوە زۆر بە ئاسانی هەم دەزگاكە نابود كرا و هەم بەڕێوەبەرانی دەزگاكە پەرتەوازە بوون و لەنێوانیاندا بە پیلانێكی زۆر سادە مەولوود ئافەندیش بێ سەروشوێن كرا. لە هەمووى سەیرتر پێكهاتەی "دۆستانی نێزیكی مەولوود" بوون كە دواتر دەركەوت بەشێكی زۆریان هەر كوردی رۆژهەڵاتی بوون و بەشەكەی دیكەش سەر بە دەزگا هەواڵگرییەكانی كوردی و ناكوردی بوون كە ماوەیەكی زۆر بوو بەمەبەست دەوری مەولوود و دەزگایان گرتبوو.\n5. مەولوود زیندووە یان نا؟ وەڵامی ئەو پرسیارە بە گێرانەوەی سەرچاوەیەكی باڵا و ئەمنی لە ئاژانسی پاراستنی كوردستان دەسپێرم كە دواجار بە كەمپینی بەهاناچوونی مەولوود ئافەندی راگەیاند: مەولوود بۆ چەند سەعاتێك ( 5-6 سەعات پاش رفاندنەكەی) لە ماڵی بەپرسێكی باڵای یەكێتیی نیشتمانی راگیراوە تا ئەوەی خێرا رەوانەی زیندانێكی تایبەتی هێزەكانی زانیاری لە سلێمانی كراوە. رۆژی دواتر هێزێكی ئەمنی ئێران تایبەت بە لێكۆڵینەوە گەیشتوونەتە لای مەولوود و بەر لەوەی دەست بە لێكۆڵینەوەی بكرێ، زۆر بە نەرمی لەگەڵیدا هەڵسوكەوتیان كردووە، بەشێوەیەك كە بەڵێنی زۆر گەورەشی پێدراوە ئەگەر هاوكار بی، بەڵام پاش ئەوەی مەولوود بە خواستی ئەوان رەفتاری نەكردووە و قسەی رەقی كردوون، زیاتر لە 2 رۆژ بە دڕندانەترین شێوە ئەشكەنجە دراوە و هەر لە رۆژەكانی سەرەتای رووداوەكەدا " مەولوود ئافەند لای هێزەكانی یەكێتیی نیشتمانی لە سلێمانی لەژێر شكەنجەدا گیانی لەدەست داوە". ئەو گومانە راستە تا ئەو رۆژەی دەسەڵاتێك یان لایەنێكی دادوەری و ئەمنی بە بەڵگە رەتی دەكاتەوە یان شتێكی پێچەوانەی ئەوە بۆ هەمووان دەسەلمێنێ و سەفەری بێ گەڕانەوەی ئەو رۆژنامەنووسە نەیارەی ئێران بۆ سلێمانی بۆ رای گشتی روون بكاتەوە.\nلە دەزگای زانیاری و هێزە ئەمنییەكانی یەكێتی بەگشتی تێگەیشتین كە ئەوان هەرجۆر باسی ئەو رووداوە بكەن دەبێ دژی خۆیان قسە بكەن، بۆیە بە بێدەنگبوون و حاشاكردن و قسەنەكردن لەسەر ئەو بابەتە زۆر بە سووك و ئاسانی خۆیان لێ دەبوارد. چونكە مەولوود لە شاری سلێمانی و بە رۆژی رووناك بەبەرچاوی دەیان كامێرای شاراوەی شاردا رفێنراو، كەچی هێزە ئەمنییەكانی ئەو شارە دەڵێن "ئاگامان لە هیچ نەبووە و نییە و هیچ رووی نەداوە".


خوێنەر مرۆڤێكە مێژووی نییە و ژیان و سایكۆلۆژیایەكی تایبەتی نییە، ئەو كەسێكە لە هاوكێشەی (نووسەر/ دەق/ خوێنەر)دا بوونی پەیوەستبووە بە ئامادەبوونی دوالیزمی ئەو هاوكێشەیەوە. ئەم نادیارییەش وێنەی (خوێنەر)ی لە شتێكی ئامادەبووی بەرجەستەوە، گۆڕیوەتە سەر وێنەیەكی هەبووی نادیار. نائامادەبوونی چەمكی (خوێنەر) وەك پێكهاتەیەكی لەبەرچاو، ئەوەندەی تر خوێنەری بەرەو فەرامۆشكردن بردووە و زیاتر (نووسەر و دەق) بەهەند وەرگیراون. لەگەڵ ئەوەشدا كاتێك (دەق) بە خوڵقێنەرێكەوە گرێ دەدرێت، ئەوا (نووسەر) دەبێتە چەقی تێڕوانین و گرنگیپێدان.\nلە ڕەخنەی كلاسیكیدا (خوێنەر) بە هیچ شێوەیەك جێی گرنگیدان نەبووە و لەو شێوە ڕەخنەیەدا جگە لەو كەسەی كە دەنووسێ، هیچ مرۆڤێكی دی لەئارادا نییە. گەڕانەوەی بەردەوامیش بۆ نووسەر لەو جۆرە ڕەخنەیەدا، ئەوەندەی تر (دەق)ی لە (نووسەر) نزیك دەكردەوە، بەڵام لە ڕەخنەی نوێدا تەواوی هاوكێشەكە پێچەوانە كرایەوە و (خوێنەر) وەك چەق تەماشا كرا، ئەوەش بە هێنانەخوارەوەی پلەی (نووسەر) بە ئاكام گەیشت، بەپێی ئەو وتەزایەی كە لەدایكبوونی (خوێنەر) بەندە بە مەرگی (نووسەر)ەوە. بە بڕوای (ڕۆلان بارت) دەق لە كۆمەڵێك نووسینی جیا پێكدێ، كە لە كۆمەڵێك كوولتوری جیاوە سەرچاوە دەگرن و لەگەڵ یەكدا دەكەونە دیالۆگەوە و لاسایی یەكدی دەكەنەوە. لەگەڵ یەكتردا ناكۆك دەبن، بەڵام خاڵێك هەیە كە تێیدا كۆدەبنەوە، ئەو خاڵەش (نووسەر) نییە وەك ئەوەی لەسەری راهاتووین، بەڵكو (خوێنەر)ە. لە ڕەخنەی نوێدا (خوێنەر) كەسێكی بێ پرسیار و بێ بیركردنەوە نییە، بەڵكو ئەویش لە قاڵبگرتن و ڕاڤەكردنی دەقدا بەشدارە. سەرهەڵدانی چەمكی (خوێنەر) لە ڕەخنەی نوێدا گفتوگۆی زۆری لێكەوتەوە و ڕەخنەی كلاسیكی بە فەرامۆشكەری سەرەكی ئەم چەمكە تاوانبار دەكرا.\nئەوەی لێرەدا گرنگە ئەوەیە كە بە تەنها ئەوە ڕەخنە نییە دوای فەرامۆشكردنێكی درێژخایەن دواتر دێت ئاوڕ لە (خوێنەر) دەداتەوە، بەڵكو ئەو فەرامۆشكردنە بە پلەی یەكەم دەگەڕێتەوە بۆ دەق. كاتێك دەق هەموو شتێك بە شێوەیەكی سادە و ئاشكرا دەدات بە خوێنەر، ئەوا لە ماهیەتی خوێنەر دەهێنێتە خوارەوە. ئەو شێوە دەقانەی هەموو شتێك بە ئاشکرا و سانایی دەدركێنن، لە دیكتاتۆرێك دەچن كە قسە بۆ هاووڵاتیانی خۆیان بكەن، خۆیان پرسیار دروست دەكەن و هەر خۆشیان وەڵامی دەدەنەوە. ئەوە (دەق)ە كە خوێنەری بێ پرسیار و بێ جووڵە دروست دەكات، چونكە لە پێكهاتە و چوارچێوەی خۆیدا هیچ مەودایەك بۆ تێڕوانینی (خوێنەر) ناهێڵێتەوە. خوێنەری بیركۆڵ و بێ پرسیار، ئەو خوێنەرانەن كە ناگەڕێن بەدوای مانا و دەلالەت و ڕاڤەی جیاوازدا، ئەویش لەو كاتەدا كە دەق لەنێو خۆیدا هەموو ئەوانەی بە ئاشكرا و سادەیی خستبێتەڕوو. ئەو فەرامۆشكردنە لە ئێستاشدا بوونی هەیە و ئاستەنگیش لە بەردەم ڕەخنەدا دروست دەكات، چونكە جگە لەوەی كە ڕەخنەگریش بۆ خۆی پێش هەموو شتێك خوێنەرە، كردنەوەی هەموو كۆدەكان و ئاشكراكردنی دەلالەت و ماناكان لەنیضو دەقدا، ئیشی ڕەخنە بەرتەسك دەكاتەوە. لێرەشەوە دوو جۆر لە دەق دەردەكەون، كە هەر یەكە و بە شێوەیەكی جیاواز ڕۆڵێكی تایبەت دەبەخشنە خوێنەر. هەر ئەوەش بوو وای كرد (ڕۆلان بارت) ناوی (دەقی خوێنەرانە- (readerly texو (دەقی نووسەرانە- (writerly textوەك دوو جۆر دەق لە بەرامبەر خوێنەرادا بخاتەڕوو، كە دواتر (ئیمبرتۆ ئیكۆ) لەسەر هەردوو چەمكی (دەقی كراوە) و (دەقی داخراو)دا ئیشی لەسەر كردن.\nكەواتە دەكرێت بڵێین (دەق) خۆی ئەوە دیاری دەكات كە تا چەند ڕۆڵی (خوێنەر) بەهەند وەردەگرێت و وەك هەڵسوڕاوێك لێی دەڕوانێت بۆ گەڕان بەنێو پانتاییەكانی دەقدا. ئەوەش بەو مانایە نییە كە نووسەران لە كاتی نووسیندا بەردەوام خەیاڵیان لای خوێنەر بێت و بەپێی ئاستی ئەوان بنووسن، بەڵكو چۆنێتی مامەڵەكردن و سەلیقەی نووسەر لەگەڵ دەقدا، وا دەكات كە خوێنەر جێگەی خۆی لە پێكهاتەی ئەو دەقەدا بدۆزێتەوە و بە وردی بە دووی نادیار و دەلالەتەكاندا بگەڕێت. ئەگەرنا هەموو دەقێكی داخراو، كۆمەڵێك خوێنەری بێ پرسیار و تەمەڵ دروست دەكات.


چارەسەر لە بەغدایە – Standard Kurd\nچارەسەر لە بەغدایە لە رۆژانی (19_21ی حوزەیران) لە بەغدا بووین . ئامانج لەسەردانەكەمان گەیاندنی ویستی زۆرینەی خەڵكی كوردستان بوو ,بۆ چارەسەركردنی كێشەكان .نالێین بەغدا هەموو شتێکی پێرفێكتە و هیچ كێشەیەكی نیە .بەدلنیایەوە عێراقیش پڕیەتی لە كێشە . بەلام لە كۆتایەكەیدا كێشەی عێراق كێشەی هەرێمیشە . چونكە ئێمە عێراقین و ناسنامەی عێراقیمان لە گیرفانەو بە پاسەپۆرتی عێراقی سەفەر دەكەین و پارەی كۆماری عێراق بەكاردەهێنین .ئەوانەی كە خۆیان بە عێراقی نازانن بەرلەوەی قسە پڕوپووچەكانیانمان ئاراستە بكەن ,با جورئەت بكەن و رایبگەێنن ئێمە پارە و پاسەپۆرت و ناسنامەی عێراقی بەكارناهێنین و بەشداری هیچ پڕۆسەیەكی سیاسی و ئابووری عێراق ناكەین .لەم گەشتەماندا كە بەسەرۆكایەتی هەڤال لاهوری شێخ جەنگی بوو ,خۆمان لەقەرەی شتی بچوك و كێشەی كەسی نەدا .چونكە عەقلی گەورە هەمیشە شتی گەورەی لە مێشكەدایە ,بەلام عەقلی بچوك هەردەم لە خەیالی شتی بچوكی مێشكیەتی .وەك ئەو شتە بچوكانەی كردیان و هەمووشی جگە لەشەرمەزاری و پەردەلادان لەسەر راستی رووخساری دەمامكدراوی خۆیان هیچی تریان بۆ نەمایەوە . بۆیە ئەوەی جەختی لەسەر كرایەوە رێكخستنەوەی پەیوەندیەكانی هەرێمی كوردستان و حكومەتی ناوەندی بوو ,لە هەموو روێكەوە ,كە دەستووری هەمیشەیی عێراق بنەمای گونجان و چارەسەری بۆ داناوە . ئەوەی ئاشكرایە ئەگەر كورد هاوكارێكی راستەقینە بێت بۆ بنیادنانی حكومەتێكی حەقیقی لە بەغدا ,كە ئەركی حكومەتداری بێت نەوەك تەنها ئامانج لێی حاكمیەتی كەسایەتی و حزبەكان و دابەشكردنی پلە و پۆست و پشك پشكێنەبێت . چونكە ئەگەر كورد هاوكاربێت لە بنیادنانی حكومەتێكی بەهێزی باش .كەواتە پەیوەندێكی باش و كەشێكی ئارام خۆی دەكێشێ بەسەر عەقلی سیاسیەكانی عێراق و هاوسۆزیەكیش لە لایەن شەقامی عێراقی دروست دەكات بەرامبەر بە بەهەرێمی كوردستان . ئەگەر كورد هەمیشەخۆی نەبان پیشان بدات و ئەوانیش بە زەبری هێزی رەق حكومەتێكی بەهێز دروست بكەن .بەدلنیایەوە ئەوكات نەڕای سیاسیەكان و نەڕای گشتی شەقام لەسەر هەرێم ئیجابی نابێت . بۆیە لەو سۆنگەوە جولەمان كرد .هەمووشیان ئاگاداری كێشەكانی هەرێمن و رێزی تایبەتیشیان بۆ لاهوری شێخ جەنگی هەبوو .وەك كەسایەتێكی نیشتمانی دلسۆز و بە ئاگا و خاوەن پێگەی سیاسی و جەماوەری . كە هەمیشە رووی لە بەغدایە بۆ چارەسەركردنی كێشە و ئالەنگاریەكانی نێوان هەرێم و بەغدا بە رێگا چارەی ئاشتیانە و گفتووگۆی هاونیشتیمانیانە .لە ئێستاو داهاتوودا لەهەر فۆڕم و شێوازێکی حزبی و سیاسیدابین ئەوە ئامانجمانە، کەوا چارەسەری سەرەکی کێشەکانی هەرێم لەبەغدایە،نە لە ئەنقەرەیە نەلەتارانە نە لە کەنداوە.\nبڵاوکراوەی پێشووبریتانیا لە بازنەی شەڕی ڕوسیاو ئۆکرانیا\nبڵاوکراوەی نوێترپارتی په‌تی خسته گه‌ردنی خۆی\nPosted on حوزه‌یران 12, 2022 932


(63) خه‌لکی پرسیارت لێده‌که‌ن ده‌رباره‌ی ڕۆژی قیامه‌ت (که‌ی به‌رپا ده‌بێت) پێیان بڵێ: ئه‌ی پێغه‌مبه‌ر: (کاتی به‌رپابوونی) هه‌ر خوا خۆی ده‌زانێ، جا تۆ چووزانی له‌وانه‌یه ڕۆژی قیامه‌ت زۆر نزیکیش بێت.\n(64) بێگومان ئه‌و خوایه نه‌فرینی کردوه له کافره‌کان (له ڕۆژه قیامه‌تیشدا) دۆزه‌خێکی زۆر گه‌رمی بۆ ئاماده کردوون.\n(65) بۆ هه‌میشه تیایدا ده‌بێ بژین، له‌وێش نه پشتیوانێك شکده‌به‌ن فریایان بکه‌وێت نه که‌سێك ڕزگاریان بکات.\n(66) ڕۆژێك دێت ڕوخساریان ئه‌م دیودیوی پێده‌کرێت له‌ناو ئاگردا (تا چاك ببرژێن و بسوتێن) (به‌ده‌م ئاهو ناڵه‌وه ده‌ڵێن): ئای خۆزگه فه‌رمانبه‌رداری خوا بووینایه، گوێڕایه‌ڵی پێغه‌مبه‌ر بووینایه.\n(67) (هه‌روه‌ها) ده‌ڵێن: ئێمه ملکه‌چ و فه‌رمانبه‌رداری ئاغاو گه‌وره‌کانمان بووین، هه‌ر ئه‌وان ڕێگه‌و ڕێبازی (ڕاستیان) له ئێمه شێوان و ون کرد (خوا ڕسوایان ده‌کات).\n(68) په‌روه‌ردگارا: دووبه‌رابه‌رو دوو جه‌ندابه سزای ئه‌وان بده‌و نه‌فرینێکی زۆر بێئه‌ندازه‌یان لێ بکه.\n(69) ئه‌ی ئه‌وکه‌سانه‌ی باوه‌ڕتان هێناوه: وه‌کو ئه‌وانه مه‌بن که ئازاری موسایان دا (تۆمه‌تیان بۆ دروستکرد، بوختانیان بۆ هه‌ڵبه‌ست) خوای گه‌وره‌ش (له‌و تۆمه‌ت و بوختانه‌یان) پاڕاستی و پاکیی ئاشکرا کرد وه ئه‌و لای خوا زۆر به‌ڕێزو ئازیزه.\n(70) ئه‌ی ئه‌وکه‌سانه‌ی باوه‌ڕتان هێناوه له خوا بترسن و پارێزکاربن، هه‌میشه قسه و گوفتاری به‌جێ و به‌سوود بکه‌ن.\n(71) (ئه‌وسا ئیتر) کرده‌وه‌کانتان چاك و به‌جێ و په‌سه‌ند ده‌کات، له گوناهه‌کانیشتان خۆش ده‌بێت، جا ئه‌وه‌ی فه‌رمانبه‌رداری خواو پێغه‌مبه‌ره‌که‌ی بێت، ئه‌وه ئیتر سه‌رکه‌وتن و سه‌رفه‌راز‌یه‌کی بێ ءه‌ندازه‌و بێ سنووری به‌ده‌ست هێناوه.\n(72) ئێمه ئه‌مانه‌تی (عه‌قیده و بیروباوڕ، ئه‌مانتی سه‌رپشکیمان) نیشانی ئاسمانه‌کان و زه‌وی و کێوه‌کان دا، (یاخود پێشنیارمان کرد که ئێوه هه‌ڵگری ئه‌م ئه‌مانه‌ته بن)، به‌ڵام هه‌مووان ده‌ستیان پێوه‌ناو ترسان لێی (هه‌ر پێیان چاك بوو ئاوا (مسیر بن، سه‌رپشك نه‌بن) که‌چی ئاده‌میزاد هه‌ڵیگرت و گرتیه ئه‌ستۆی، به‌ڕاستی زۆر سته‌مکار و نه‌فام بوو (ئه‌گه‌ر زۆرینه ڕه‌چاو بکه‌ین).\n(73) تا خوا سزای پیاوان و، وه ئافره‌تانی دووڕوو، وه هاوه‌ڵپه‌رستان له پیاوان و له ئافره‌تان بدات، هه‌روه‌ها ته‌وبه‌و په‌شیمانی له پیاوان و ئافره‌تانی ئیماندار وه‌رده‌گرێت، بێگومان خوای گه‌وره (بۆ ئه‌وان) زۆر لێخۆشبوو و به‌ڕه‌حم و میهره‌بانه.


ئێوارەی دوێنێ ٢٧ی ٨ی ٢٠١٥ ئاژانسی "All Round Kurdistan" پێشانگایەکی فۆتۆگرافی بۆ ژمارەیەک فۆتۆگرافی کورد و بیانی بە ناونیشانی "جەنگ دژی تیرۆر" لە هۆڵی مۆزەخانەی نیشتیمانی ئەمنەسوورەکە کردەوە و بریارە ئەمڕۆش لە کاتژمێر ٥ بۆ ٨ی ئێوارە پێشانگاکە بەڕووی بینەراندا کراوەبێت. لە پێشانگاکەدا ژمارەیەک فۆتۆی تایبەت بە پێشمەرگە و هێزەکانی دیکەی بەرگری لە جەنگی دژی تیرۆر پێشاندرابوون کە سەرجەمیان لە جەنگی دژی ڕێکخراوی تیرۆرستی داعش گیرابوون.\nدەربارەی ئەم پێشانگایە ئەحمەد نەجم سەرپەرشتیاری ئاژانسی "All Round Kurdistan" بە سولی ئۆن وێبی ڕاگەیاند: "ئەم پێشانگایە ١٤ فۆتۆگرافەر بەشداری تێدا کردووە کە ٣ فۆتۆگرافەری بەشداربوو لە پێشانگاکەدا فۆتۆگرافی ئەجنەبین."\nوتیشی: "ئەم پێشانگایە لە مانگی ٩ی ئەمساڵدا دەبرێتە فێستیڤاڵێک لە وڵاتی فەڕەنسا، ئەو فێستیڤاڵەی فەڕەنسا ساڵانەیە و تایبەتە بە کاری فۆتۆگرافی، سەرجەم فۆتۆکانی ئەم پێشانگایە لەو فێستیڤاڵەدا پێشاندەدرێتەوە."\nفەریق هەڵەبجەیی یەکێک لە فۆتۆگرافەرانی بەشداربووی پێشانگاکە باسی لە گرنگی گواستنەوەی وێنەی پێشمەرگە لە بەرەکانی جەنگەوە بۆ چاوی خەڵکانی دیکە کرد و بۆ سولی ئۆن وێب وتی: "ئێمە کاتێک کە پێشمەرگە دەبینین بەو ورە بەرزەوە ڕووبەرووی داعش دەبێتەوە، پێویستە ئێمەش ئەو ورە بەرزییەی ئەو بە فۆتۆ پێشان بدەینەوە و بیگوازینەوە بۆ چاوی خەڵاکنی دیکە کە لە بەرەکانی جەنگدا نین."\nسەبارەت بە بردنە دەرەوەی ئەم پێشانگایە ئەو فۆتۆگرافەرە وتی: "هەنگاوێکی زۆرباشە کە ئەم پێشانگایە لە دەرەوە پێشان دەدرێتەوە و وادەکات زیاتر پێشمەرگە بناسرێت لە سەر ئاستی دەرەوە و ببینرێت کە پێشمەرگە چ هێزێکی خۆڕاگری هەیە بەرانبەر بە تیرۆر."


سێ گوندی كوردنشین لەسەر سنووری وڵاتی چین – زاگرۆس پۆست\nماڵەوە / كولتوور / سێ گوندی كوردنشین لەسەر سنووری وڵاتی چین\nسێ گوندی كوردنشین لەسەر سنووری وڵاتی چین\nپێنج شه‌ممه 8 كانونی دووه‌م 2015\tكولتوور, کوردستان, هەواڵ 63 جار خوێنراوه‌ته‌وه\nلەسەر سنووری نێوان چین و قەزاقستان، 3 گوند هەن كە تەواو لە گوندەكانی باكووری كوردستان دەچن. دانیشتووانی ئەو گوندانە نە چینین و نە قەزاقی، بەڵكو لە بنەڕەتدا خەڵكی ناوچەی سەرحەدی باكووری كوردستانن و 80 ساڵە لە زیدی باب و باپیرانیان دوورخراونەتەوە، كەچی بەهیچ جۆرێك دەستبەرداری داوونەریتی باب و باپیرانیان نەبوون.\nلەو ناوچە سنوورییە كە نزیكەی 5 هەزار كیلۆمەتر لە باكووری كوردستانەوە دوورە، ژمارەیەك گوندی كوردی هەن، بەڵام دەكرێت تەنیا بە گوندەكانی “كاراسای، كارابولاك و ئاشیبولاك” بوترێت گوندی كوردی، چونكە دانیشتووانەكانیان جگە لەوەی هێشتا بە زمانی كوردی قسە دەكەن، وەك ئەوەیە تازە لە كوردستانەوە كۆچیان كردبێ بۆ ئەو ناوچەیە و ژیانێكی تەواو كوردەواریانەیان هەیە.\nسەرجەم كوردەكانی دانیشتووی ئەو سێ گوندە لە ناوچەی سەرحەد و دەوروبەری گۆلی “وان”ەوە لە لایەن دەسەڵاتدارانی توركەوە راونراون بۆ وڵاتانی قەفقاز، ساڵانی دواتر بە فەرمانێكی “ئستالین” راگوێزراون بۆ قەزاقستان و قرقیزستان و ئۆزبەكستان.\nئەو كوردانەی لە كازاخستانن سەر بە هەردوو عەشیرەتی بروكان و جەلالین، بروكانییەكان لەساڵی 1937 لە ئەرمەنستان و نەخجەڤانەوە راگوێزراون بۆ قەزاقستان. لە دەوروبەری شاری چیمكەنت 7 گوندی كوردی هەن، لە شاری جامبولیش 8 گوندی كوردی هەن، هەروەها لە دەوروبەری شاری ئالمائاتاش ژمارەیەك گوندی كوردی هەن كە دیارترینیان گوندەكانی كەراسای، كارابولاك و ئاشیبولاكن.\nوا هەست دەكەی كوردستانە\nگوندی كاراسای یەكێكە لە گوندە دڵگیرەكانی كازاخستان كە 50 كیلۆمەترێك لە ئالمائاتا دوورە. لە وەرزی زستاندا هاتوچۆ بۆ گوندەكە زۆر زەحمەت دەبێت، چونكە بەفرێكی زۆر دەبارێت، دانیشتووانی ئەو گوندە بەشێكیان لە ساڵی 1937 لە ئەرمەنستانەوە راگوێزراون، بەشەكەی دیكەش لە ساڵی 1944 لە جۆرجیاوە راگوێزراون. بەڵام ئەوانەی لە ئەرمەنستانەوە هاتبوون پاشان گوندێكی دیكەیان ئاوا كرد بە ناوی ئاكباستاو.\nنزیكەی 500 خێزان لەو گوندەدا دەژین كە 350 لەوانە كوردن، ئەوانی دیكەش رووس و كازاخین. سەرجەم كوردی ئەو گوندە موسڵمانن، مەلای مزگەوتی گوندەكەش كوردێكە بەناوی ئاپێ رزگۆ.\nلەو گوندەدا قوتابیانی كورد جگە لە وانە زانستییەكان و زمانی كازاخی، زمانی كوردیش دەخوێنن، لە كۆی 320 قوتابی گوندەكە تەنیا 15 قوتابی رووسی و كازاخین، ئەوانی دیكە كوردن. قوتابی هەتا پۆلی 11 لەو قوتابخانەیە دەخوێنن.\nسینەم مورتەزایێ كۆرۆخل كە چەندین ساڵە لەو قوتابخانەیە مامۆستایە، گوتی قوتابیان دوای تەواوكردنی خوێندن لەو قوتابخانەیە، دەچنە زانكۆ و پەیمانگای شارەكان. سینەم گوتی “كوڕەكەم و نەوەكەم لێرە خوێندنیان تەواو كردووە”.\nزیاتر لە 80 ساڵە كورد لەو گوندە كازاخییە دەژین، بەڵام نەریتەكانیان، شین و شاییان تەواو كوردییە و هیچ گۆڕانكارییەكی بەسەردا نەهاتووە. كە دەچیتە ئەو گوندە وا هەست دەكەی لە گوندێكی كوردستانی.\nكرمانجەكانی كارابولاك یەك نین\nسەرجەم گوندە كوردنشینەكانی قەزاقستان لە وەرزی بەهار و هاویندا سەوز دەچنەوە، بەڵام كارابولاك لە هەموویان دڵگیرترە، هەرچەندە گوزەرانی خەڵكەكەی زۆرباش نییە و زۆربەیان لەدوای رووخانی یەكێتی سۆڤیەت لەبەر بێكاری روویان لە شارە گەورەكان كرد.\nزۆربەی دانیشتووانی ئەو گوندە لە گوندی كاشكابولاكەوە لە دەوروبەری ئالمائاتا هاتوون. 500 خێزان لەو گوندە دەژین كە 150 خێزانیان كوردن. گوندەكە جگە لە كورد، رووس و تورك و قەزاقی تێدایە. دانیشتووانی ئەو گوندە مژولی ئاژەڵدارین، بەهۆی ئەوەی لە شاریش نزیكە، هەندێك لە دانیشتووانی ئەو گوندە خەریكی كاری بازرگانین.\nماڵباتی موسا دومۆیێ ئەلۆ، یەكێكە لەو خێزانانەی لە ساڵی 1991ەوە لەو گوندە دەژی. ئەوان لە ساڵی 1937 راگوێزراون بۆ قەزاقستان. ماڵباتی مام موسا 20 ساڵ لەمەوبەر لە گوندی ئاكباستاو بووە، خۆیان لە عەشیرەتی بەشكی ناوچەی وانن. ئەو بە لاواندنەوە باسی ژیانی خۆی دەكات “من كوڕی دۆمۆیێ عەلۆمە، عەلێی خەلۆ، خەلیلێ بشۆ و بشۆیێ كۆتین، ئەوە 80 ساڵە لە كازاخستان دەژین، من لێرە لەدایكبووم و لێرەش گەورە بووم، سێ كچ و دوو كوڕم هەن، ئێرە وڵاتی ئێمە نییە، ئێمە لەژێر دەستی خەڵكداین، لەوێ لەبن دەستی توركەكانداین، لێرەش لەبن دەستی قەزاقیەكان، بە داخەوە كرمانجەكان یەك نین، پێویستە یەك بن”.\nسینەم موسا كە ژنێكی دانیشتووی گوندی كارابولاكە، دەڵێت راگواستنی ئەوان قەت لەبیر ناكرێت، چونكە جگە لەوەی مێژوونووسەكان باسیان كردووە، دەنگبێژەكانیش بە شێوەی لاوك و حەیران باسی ئەو راگواستنەیان كردووە و تاوەكو ئێستاش ئەو لاوك و حەیرانانە دەگوترێنەوە.\nهەراتا حەسۆیێ دەمۆ، تەمەن 60 ساڵ كە دانیشتووی گوندی كارابولاكە، لەسەر زاری باپیرانییەوە باسی راگواستنیان دەكات و دەڵێت “سەربازەكان خێزانەكانیان كۆكردنەوە، هێنانیانە بەردەم واگۆنی شەمەندەفەران، هەموویان خستنە نێو واگۆنەكان، لەوێ نان نەبوو، ئاو نەبوو، جێگە نەبوو، تەنانەت ئاودەستیش نەبوو، كچ و بووكی كورد لە شەرمان نەیاندەتوانی دەست بەئاو بگەیەنن، بەو هۆیەوە سكیان ئاوسابوو. هەر كەسێك دەمرد، سەربازەكان لە شەمەندەفەرەكە فڕێیان دەدایە دەرەوە”.\nئاشیبولاك.. گوندی شاعیر و دەنگبێژان\nزۆربەی دانیشتووانی گوندی ئاشیبولاك لەدوای شەڕی ئەرمەنستان و ئازربایجانەوە لەو گوندە نیشتەجێ بوون. لەو گوندەدا نزیكەی 700 ماڵی كورد هەن، ژمارەی كوردی ئەو گوندە زۆر لە ژمارەی كازاخییەكان پترە.\nگوندی ئاشیبولاك نزیكەی 20 كیلۆمەتر لە شاری ئالمائاتا دوورە. بۆیە زۆربەی دانیشتووانی ئەو گوندە لەشاردا خەریكی كاری بازرگانین. جگە لەوەش هەندێكیان سەرقاڵی كاری كشتوكاڵی و ئاژەڵدارین.\nئەوەی ئەو گوندە لە دوو گوندەكەی دیكە جیادەكاتەوە، ژمارەیەك دەنگبێژ و شاعیرەكانیەتی كە دیارترینیان رۆژنامەنووس و هەڵبەستڤان حەسەنێ حاجی سلێمان، هەڵبەستڤان باریێ بالا، هەروەها دەنگبێژ مەجیدێ سلێمانە. ئەو دوو هەڵبەستڤانە ژیانێكی تەواو كوردەواریان هەیە و منداڵ و نەوەكانیشیان لەسەر هەمان رێچكەی خۆیان پەروەردە كردووە.\nلە وەرزی زستاندا بەردەوام چۆكێك بەفر دەبارێرت و مەجیدێ سلێمان، كە كچەكەشی وەكو خۆی دەنگبێژە، وەكو رادیۆیەكی لێهاتووە بۆ خەڵكی گوندەكە، ئەو بەردەوام دیوەخانەكانی گوند بە لاوك و بەستە گەرم دەكات و بەسەرهاتی راگواستنی كوردی قەفقازیەكان دەگێڕێتەوە.


بانكی ناوەندی بەهای دۆلار بەرزتر دەكاتەوە؟ - تۆڕی میدیایی خەڵک\nدوای ئەوەی بانكی ناوەندی عێراق بەهای یەك دۆلاری بۆ 1450 دینار بەرزكردەوە، لە ئێستادا بەهۆی كەم خستنەبازاڕی بڕی دۆلار بەهای ئەو دراوە بیانییە بەرامبەر دیناری عێراقی زیاتر بەرزبۆتەوە، بەڵام بانكەكە جەختی كردۆتەوە، كە ناهێڵن بەهای دینار زیاتر دابەزێت.\nبانكی ناوەندی عێراق لە بەیاننامەیەكدا ئاماژەی بەوەكردووە، ئەمڕۆ سێ شەممە 4ی ئایار بڕی 175 ملیۆن و 214 هەزار و 174 دۆلاری بە زیادكردنی ئاشكرا فرۆشتووە بەنرخی 1460 دینار بۆ هەر دۆلارێك.\nڕاشیگەیاندووە، كە بڕی 135 ملیۆن و 614 هەزار و 174 دۆلاری بۆ حسابی بانكەكانی دەرەوە فرۆشتووە بەشێوەی حەواڵه و بڕی 39 ملیۆن و 600 هەزار دۆلاری بەشێوەی كاش فرۆشتووە.\nئاشكراشی كردووە، پابەندن بە پاراستنی بەهای دیناری نیشتمانی و ناهێڵن نرخەكەی زیاتر دابەزێت.\nئەمە لە كاتێكدا، دوێنێ بانكەكە زیاتر لە 178 ملیۆن دۆلاری خستبووە بازاڕەوە و بە وتەی شارەزایانی كاروباری دراو بە كەمكردنەوەی خستنەبازاڕی دۆلار نرخەكەی زیاتر بەرزدەبێتەوە و ئەمڕۆ بەهای 100 دۆلار بە 148 هەزار و 250 دینار بووە.\nیادگار حەسەن لە كۆمپانیای سەعید بە (خەڵك)ی ڕاگەیاند، نرخی دۆلار بۆ ئەمڕۆ سێ شەممە 4-5-2021، بەپێی بازاڕی گۆڕینەوەی دراوی بیانی لە شاری سلێمانی 100 دۆلاری ئەمریكایی بە 148 هەزار 200 دینار مامەڵەی پێوە كراوە.\nبانكی ناوەندی یەك دۆلار بە 1450 دینار لە بانكەكە و 1460 دینار بە بانك و كۆمپانیاكان دەفرۆشێت و لە ناو بازاڕیشدا نرخەكەی بە 1470 دینار دیاری كراوە، بەڵام بەردەوام لەو نرخەی دیاری كراوە زیاتر دەفرۆشترێت.\n24 نیسان 2021 11.22 am\nخەڵك- گۆڕینەوەی دۆلاری فرۆشتنی نەوت لەلایەن حكومەتەوە بە دینار بۆ دابەشكردنی مووچە نرخی دۆلار لە بازاڕدا دادەبەزێنێت،…\n27 شوبات 2021 1.35 pm\nخەڵك- نرخی دۆلار لە بازاڕەكانی هەرێمی كوردستان بەراورد بە ڕۆژانی ڕابردوو دابەزیوە. یادگار حەسەن لە كۆمپانیای…


دوای گردبوونەوە و خۆپیشاندان دژی کوشتنی یەکێک لە چالاکوانەکانی خۆپیشاندەرانی پێشوو لە کەربەلا، بەشێک لە کونسوڵخانەی ئێران لەو پارێزگایە سوتێندرا.\nخۆپیشاندەران لە بەشێک لە شارەکانی عێراق دژی کوشتنی (ئیهاب وەزنی) چالاکوانی مەدەنی لە کەربەلا خۆپیشاندانیان کرد و دروشمیان دژی بکەرانی ئەو تیرۆرە وتەوە.\nئەمڕۆ یەکشەممە، ٩ی ئایار، لەلایەن چەند چەکدارێکەوە بە ماتۆڕسکیل ئیهاب جەواد وەزنی، چالاکوانی خۆپێشاندانەکانی تشرین کوژرا، بەشێک لە خۆپیشاندەران ئەو تیرۆرە وەک زنجیرەیەک دەبینن کە دەستی تۆمەت بۆ چەکدارەکانی نزیک لە حەشدی شەعبیش ڕادەکێشرێت.\nمیدیا عێراقییەکان لەزاری سەرچاوە ئەمنییەکانی کەربەلاوە بڵاویانکردەوە، ئیهاب جەواد چالاکوانی مەدەنی و یەکێک لە ڕێکخەرانی خۆپیشاندانەکانی کەربەلا، بەرەبەیانی ئەمڕۆ لەبەردەم ماڵەکەی خۆیدا لەلایەن دوو کەسی چەکدارەوە کوژراوە.\nعاجل 🚨 :\nحرق القنصلية الايرانية في #كربلاء pic.twitter.com/yOBljZSb6T\n— كولومبوس (@Columbuos) May 9, 2021\nخۆپیشاندان له عێراق\n(ڤیدیۆ) میلان یاری لوتکەی لە یوڤی بردەوە و گەڕایەوە پلەی سێیەم\nوەزیری سەرچاوەكانی ئاوی عێراق ڕایدەگەیەنێت، نامەیەکی لێکتێگەیشتنیان لەگەڵ ئەنقەرە کاراکردووە کە تایبەتە بە گەرەنتیکردنی پشکی ئاو. مەهدی ڕەشید…\nنەتەوەیەكگرتووەكان بانگەوازێك لەبارەی زۆنگاوەكانی عێراقەوە بڵاودەكاتەوە\nنەتەوەیەكگرتووەكان بانگەوازێك بۆ هاوكاریكردنی ژیانەوەی ناوچەی زۆنگاوەكان لە عێراق بڵاودەكاتەوە و ئەمریكاش بۆ ئەو مەبەستە بڕی چوار ملیۆن…


Taban's Content - ماڵپەڕی تەلارساز\nدووشەممە کاتژمێر 05:28\nهەموو ئەو بەشداریانەی كراون لە لایەن Taban ەوە\nپەڕەی 1 لە کۆی 5\nدەست خۆش، خۆزگە لە ڕووی شێوازی دروست کردنیشەوە هەندێك وردەکاریت دابنایە.\nTaban وەڵامی دانا بۆ توانا لە سەر بابەتێکی لە ئەندازیاری تەلارسازی\nدەست خۆش کاك @توانا بابەتێکی زۆر جوانە. بەڵام چۆن Aluminum Composite Panel ئەبێتە هۆی گڕ گرتن؟ یەكێك لە تایبەتمەندیەکانی ئەو پانێڵانە ئەوەیە کە ئاگر نگرن و بە دوو پلێتی ئەلەمنیۆمی دەورە دراوە. لەوانەیە کوالیتیەکەی لەوەدا دەور ببینێت؟ ئەو مادە سلیکۆنیەش کە لە نێوانیاندایە تایبەتە وDuctility زیاد دەکات و عەزلێکی کەمی بۆ دروست دەکات.\nTaban وەڵامی دانا بۆ Taban لە سەر بابەتێکی لە ئەندازیاری تەلارسازی\nبەڕێز @shamaal دەست خۆش بۆ بەشداریەکەت، بفەرموو چەند ڕونکردنەوەیەك.. زۆربەی زۆری ئەوانەی کە دەچنە تەلارسازی بە پێی نمرە هەڵیدەبژێرن واتە بە خواست نیە و تەنها نمرەکەیان بڕیار دەدات کە بەچن بۆ ئەو کۆلێژە، بگرە هەندێکیان هەر نازانن تەلارسازی چیشە، ڕێژەیەکی کەمیشیان بە حەز و ئارەزوو دەچنە کۆلێژەکە و هەڵیدەبژێرن و هەر لە زوەوە کاری لە سەر دەکەن. بە گشتی تەلارسازی کۆلێژێکی زیندوە واتە ئەوەی دەچێتە ئەو کۆلێژە دوای ماوەیەك حەزی لێی دەبێت لە بەر ئەوەی کار لە گەڵ هەست و زەوقی کەسەکان دەکات و ئەمەش وا دەکات ڕێژەیەك لە هونەری تێکەڵ بێت. بێگومان تەلارساز پێشەنگە لە کاری داهاتوو (دوای تەخەروج) دا، بەو پێیەی کە هەموو پڕۆژەیەك بە تەلارسازی دەست پێ دەکات و هەر ئەویش لیدی تیمەکە دەکات و زۆر جار دەچێتە بواری جێبەجێکردنیشەوە، ئەمەش وا دەکات خواست لە سەری زیاتر بێت، ڕاستە بۆ هەلی کار لەوانەیە هەلی کار بۆ ئەندازیاری شارستانی یان ئاودێری زیاتر بێت بەڵام شێوازی کاری تەلارسازی وا دەکات کە خواست زیاتر بێت لە سەری.\nڕاستە، زۆر گرنگە کە ڕێژەیەك سەیفتی دابنرێت بۆ هەموو حساباتێكی مەواد.\nTaban وەڵامی دانا بۆ توانا لە سەر بابەتێکی لە ئەندازیاری شارستانی\nدەست خۆش کاک @توانا. زانیاریەکان زۆر بوسودن، بە ڕای من ئەندازیاری شارستانی پێویستە هەندێك ئەساسیات هەیە بیزانێت بە تایبەت لە بواری کۆنکرێت دا، پاشان ئەوەی تری بە کار کردن لە دەرەوە دەتوانێت زیاتر وەرگرێت و فێر ببێت.\nTaban وەڵامی دانا بۆ خەڵات جەلال لە سەر بابەتێکی لە ئۆتۆدێسک ڕیڤیت\nدەست خۆش کاك خەڵات... بە ڕاستی کارێکی زۆر نایابە و خولەکە زۆر بە جوانی وتراوەتەوە.\nTaban ناوه‌ڕۆكی دانا لە بەشی سریدی ستۆدیۆ ماکس